正释经文（主要依照【金刚般若波罗蜜经论（亦名金刚能断般若）】(明版)）
正释经文
  经文
    ﹝七句义﹞（一）种性不断
    世尊何故以寂静者威仪而坐也？
      显示唯寂静者于法能觉能说故。
    经言「善摄第一菩萨摩诃萨」者
      诸菩萨有七种大
        ﹝一﹞法大
        ﹝二﹞心大
        ﹝三﹞信解大
        ﹝四﹞净心大
        ﹝五﹞资粮大
        ﹝六﹞时大
        ﹝七﹞果报大
        如菩萨地持中说
      于诸菩萨所，
何者善摄？何者第一也？
        利乐相应为善摄
        第一有六种应知
          ﹝一﹞时
            何者时？
              现见法及未来故。彼菩萨善摄中，乐者是现见法，利者是未来世。
          ﹝二﹞差别
            何者差别？
              于世间三摩钵帝，及出世圣者声闻独觉等，善摄中差别故。
          ﹝三﹞高大
            何者高大？
              此善摄无有上故。
          ﹝四﹞牢固
            何者牢固？
              谓毕竟故。
          ﹝五﹞普遍
            何者普遍？
              自然于自他身善摄。
          ﹝六﹞异相
            何者异相？
              于未净菩萨善摄中胜上故。
    经言「第一付嘱」者
      何者第一付嘱？
        有六种因缘
          ﹝一﹞入处
            何者入处？
              于善友所善付嘱故。
          ﹝二﹞法尔得
            何者法尔？
              彼已得善摄菩萨于他所法尔善摄。
          ﹝三﹞转教
            何者转教？
              汝等于余菩萨应当善摄是名转教。
          ﹝四﹞不失
          ﹝五﹞悲
          ﹝六﹞尊重
  经文
    ﹝七句义﹞（二）发起行相
    何故上座须菩提问也？
      有六因缘
        ﹝一﹞为断疑故
          若有疑者得断故。
        ﹝二﹞为起信解故
          有乐福德而心未成熟诸菩萨等，闻多福德，
于般若波罗蜜起信解故。
        ﹝三﹞为入甚深义故
          已成熟心者入甚深义故。
        ﹝四﹞为不退转故
          已得不轻贱者，由贪受持修行，有多功德不复退转故。
        ﹝五﹞为生喜故
          已得顺摄及净心者，于法自入及见生欢喜故。
        ﹝六﹞为正法久住故
          能令未来世大乘教久住故
        亦即是般若波罗蜜令佛种不断
    经言「应云何住」者，谓欲愿故
      显示摄道
      于中欲者，正求也
      愿者，为所求故作心思念也
    应修行者，谓相应三摩钵帝故
      显示成就道
      相应三摩钵帝者，无分别三摩提也
    应降伏心者，谓折伏散乱故
      显示不失道
      折伏散乱者，若彼三摩钵帝心散制令还住也。
    何故唯问发行菩萨乘？
      为三种菩提差别故
    以善问故，于上座须菩提所应称善哉。
  经文
    ﹝七句义﹞（三）「行所住处」中﹝一﹞初明发心
    依天亲论，为：解广大心
    依天亲论，为：解第一心
    依天亲论，为：解常心
    依天亲论，为：解不颠倒心
    经言「所有众生众生所摄」者，总相说也。
「卵生」等者差别说也。
      受生依止境界所摄差别应知
        卵生乃至化生者，受生别也。
        「若有色、若无色」者，依止别也。
        「若有想、若无想，若非有想、非无想」者，境界所摄别故
    「所有众生界众生所摄」者
      谓上种种想住众生界，佛施设说也。
    「我皆令入无余涅槃」者，何故愿此
      不可得义，生所摄故无过，以皆是生故
    如所说卵生等生并入愿数者
      彼卵生、湿生，无想及非有想、非无想等则不能
      云何能令一切众生入涅槃也？
        有三因缘故
          1、难处生者得时故
          2、非难处生未成熟者成熟之故
          3、已成熟者解脱之故
    何故说无余涅槃界
      不直说涅槃？
        若如是便与世尊所说初禅等方便涅槃不别故
          彼自以丈夫力故，无佛亦得，但非究竟
      何故不说有余涅槃界？
        彼共果故
      如是涅槃及有余涅槃等
        丈夫力果故，共果故，非究竟果故，非一向果故
          是故说无余
      自以宿业，又值佛说而得果故，
又非一向身苦有余故。
    「如是无量众生入涅槃已」者
      显示卵生等生一一无量故
    「无有众生得涅槃」者
      此何义？
        如菩萨自得涅槃，无别众生
    何以故？若菩萨有众生相，「即非菩萨」者
      此何义？
        若菩萨于众生所，他想转非自体想不名菩萨故
    何以故？「若菩萨起众生相、人相、寿者相，则不名菩萨」者
      此何义？
        若以烦恼取众生、命、人相转彼则有我想，及于众生中有众生相转
        菩萨于彼不转，已断我见故，得自行（行者谓五阴行）平等相故，信解自他平等
        彼菩萨非众生、命、人取见者，此是其义。
    复次
      经言「诸菩萨生如是心等」者
        显示菩萨应如是住中欲愿也
      「若菩萨有众生相即非菩萨」者
        显示应如是修行中相应三摩钵帝时也
      「若菩萨起众生相、人相、寿者相、则不名菩萨」者
        显示应如是降伏心中摄散时也
          如菩萨相应三摩钵帝散时，众生相亦不转，如彼尔焰相住故。
            是故无有众生得涅槃者，此得成就
      彼欲愿者，摄诸住处为最胜
        彼相应行相行余住处时，依止欲愿决定得故
          此欲愿义不复重释
    若以烦恼取众生、命、人相转彼则有我想，及于众生中有众生相转，
菩萨于彼不转，已断我见故，得自行（行者谓五阴行）平等相故。
信解自他平等，彼菩萨非众生、命、人取见者，此是其义。
    如是涅槃及有余涅槃等，丈夫力果故，共果故，
非究竟果故，非一向果故。是故说无余。
  经文
    ﹝七句义﹞（三）「行所住处」中﹝二﹞波罗蜜相应行
    自此后余住处中，有五种随所相应而解释应知
      1、依义
      2、说相
      3、摄持
      4、安立
      5、显现
    经言「菩萨不住于事，行于布施」
      此为依义，显示对治住著故。
    经言「应行施」者
      此为说相
        六波罗蜜六摄一切檀那体性故
          檀那有三种
            一资生施者
            二无畏施者
            三法施者
              若无精进于受法人所为说法时疲倦故，不能说法
              若无禅定则贪于信敬供养，及不能忍寒热逼恼故，染心说法
              若无智慧，便颠倒说法，多有过故
              不离此三得成法施
        彼诸波罗蜜有二种果
          未来
          现在
          于中
            若菩萨求未来果故行施，为住事行施
              是故经言「不住于事，行于布施」
            若求未来尸罗等果故行施，为有所住行施
              是故经言「无所住应行布施」
            若求现在果信敬供养故行施，为住色声香味触行施故
              经言「不住色」等
            若求现法涅槃故行施，为住法行施故
              经言「不住于法应行布施」
    经言「应行布施」者
      即说摄持施之欲愿故。
    经言「不住行施」者
      即此不住为安立第一义故
    经言「菩萨应如是行施不住于相想」者
      此为显示，谓相应三昧及摄散心。
        于此二时不住相想，如是建立不住已
    或有菩萨贪福德故，于此不堪
      为令堪故，世尊显示不住行施，福聚甚多，犹如虚空
        有三因缘
          一遍一切处
          二宽广高大殊胜故
          三无尽究竟不穷故
  经文
    ﹝七句义﹞（三）「行所住处」中﹝三﹞欲得色身住处
    经言「须菩提于意云何？可以相成就见如来不」者
      此为依义，应如显示对治如来色身慢故。
      经言「相成就」者
        此为说相，显示如来色身故
    「上座须菩提言：不也」
    为成满此义故
      「世尊说：须菩提！凡所有相皆是妄语」
        即显欲愿，于如是义中应摄持故
        及即是安立第一义
          于第一义中相成就为虚妄，非相成就不虚妄
      经言「如是诸相非相则见如来」者
        此为显现
          谓相应三昧及摄乱心时，于彼相中非相见故
  经文
    ﹝七句义﹞（三）「行所住处」中﹝四﹞为欲得法身住处：1、言说法身
    于中「修多罗章句」者
      谓所有义，应知。
      何者为句？
        如上所说七种义句
    「上座须菩提作是念：于未来世无有生实相」者
      为遮此故
        「世尊言：有正法欲灭时」者
          谓修行渐灭时，应知。
        次后，世尊为如是义显示五种
          （1）显示修行
            经言「有持戒修福德智慧」者
              此增上戒等三学，显示修行。功德者，少欲等功德为初，乃至三摩提等。
          （2）显示集因
            经言「已得供养无量百千诸佛，乃至一心净信」等
              此显示集因，一心净信尚得如是，何况生实想也。
          （3）显示善友摄受
            经言「如来悉知悉见是诸众生」者
              此显示善友所摄，知者知名身，见者见色身，
谓一切行住所作中知其心，见其依止故。
          （4）显示摄福德相应
            经言「生取无量福聚」者
              此显示摄福德，生者福正起时故，取者即彼灭时摄持种子故。
          （5）显示实相中当得实想故
            经言「是诸菩萨无复我相众生相」，
乃至「若是菩萨有法想，即著我相人相众生相寿者相」者
              此显示实想
            对治五种邪取故
              何者五邪取
                一外道
                  我等想转
                二内法凡夫及声闻
                  法相转
                三增上慢菩萨
                  无净想转，此犹有法取，有法取者，谓取无法故
                四世间共想定
                  有想转
                五无想定
                  无想转
                是诸菩萨于彼皆不转也。
              此中显了有戒，乃至当生无量福聚等。
            经言「何以故」者
              此言是中邪取但法及非法想转，非我等想，以我想及依止不转故。
然于我想中随眠不断故，则为有我取。
              是故经言「是诸菩萨，若取法想，则为著我等取，若无法想转，则为有我取」等
                此我等想转中余义犹未说
                  经言「若是菩萨有法相即著我」等者
                    取自体相续为我想
                    我所取为众生相
                    谓我乃至寿住取为命想
                    展转取余趣，取为人相
        于中
          言「当生实想」者
            此为依义，应知
              显示对治，不实想故
          言于此修多罗章句说中者
            此为说相
              显示言说法身故
          「即彼当生实想」中言「当生」者
            是欲愿摄持故
          「是诸菩萨无复我想转」等者
            是安立第一义
          「须菩提！不应取法，非不取法」者
            是显了
              谓相应三摩钵帝及散心时，「不应取法」者，于法体及法无我[立+立]不分别。
        又言说法身要义者
          经言「以是义故，如来常说[木+伐]喻法门，若解此者，法尚应舍，何况非法」故。
            「法尚应舍」实想生故
            「何况非法」者，理不应故
            略说显示菩萨欲得言说法身，不应作不实想故。
  经文
    ﹝七句义﹞（三）「行所住处」中﹝四﹞为欲得法身住处：2、证得法身（1）智相法身
    证得法身复有二种
      （1）智相法身
      （2）福相法身
    为欲得智相至得法身住处故
      经言：「须菩提！于意云何？如来得阿耨多罗三藐三菩提耶？」
        此为依义，显示翻于正觉菩提取故，说法者正觉所摄故
      经言「有法可说阿耨多罗三藐三菩提」者
        是为说相，显示至得法身故
      「无有定法」者，上座须菩提道佛意故
        世谛故，有菩提及得
          是为欲愿摄持
            以方便故，二俱为有
            若如世尊意说者二俱无有
            为显此故，经言「如我解世尊所说义」等
      经言「何以故？如来所说法不可取，不可说，非法，非非法」者
        是安立第一义
          由说法故，知得菩提故。于说法中安立第一义
            「不可取」者，谓正闻时
            「不可说」者谓演说时
            「非法」者分别性
            「非非法」者法无我故
      经言「何以故？」
以无为故得名圣人者
        无为者无分别义也。
        是故菩萨有学得名
          于中初无为义者，三摩钵帝相应，及折伏散乱时显了故
        无起无作中，如来转依名为清净，是故如来无学得名
          第二无为唯第一义者，无上觉故
        自此已后一切住处中，皆显以无为故得名圣人。
        应知前诸住处中未说无为得名，于此说阿耨多罗三藐三菩提中无为已竟。
  经文
    ﹝七句义﹞（三）「行所住处」中﹝四﹞为欲得法身住处：2、证得法身（2）福相法身
    为欲得福相至得法身住处故
      经言「于意云何？若人满三千大千世界七宝，以用布施」等
        云何显示
          即彼所有言说法身出生如来福相至得法身
            于彼乃至说一四句偈生福甚多，况复如来所有福相至得法身
    以何因缘于言说法身中，如是说一四句偈能生多福
      为成就此义故
        经言「何以故？如来阿耨多罗三藐三菩提从此出」者
          于中普集十法行阿含故
        「诸佛世尊从此生」者
          世谛故言佛出生，以有菩提故
        即此二[立+立]故名为佛法，以菩提及佛故
          经言「须菩提！佛法者，即非佛法」
    复次
      经言「其所生福，胜彼无量阿僧祇」者
        此为依义，显示对治福不生故
        「其福」者
          此为说相，显示福相法身故
        「胜彼」者
          显示欲愿摄持故
      经言「世尊！是福聚，即非福聚，是故如来说福聚。」
及言「须菩提！佛法佛法者，即非佛法，是名佛法」者
        以此福聚及佛法，
为摄取如来福相法身中安立第一义，
为随顺无为得名故
      相应三摩钵帝及折伏散乱不复显了言
    「甚多，婆伽婆，甚多，修伽陀」二语者
      显示摄心持心
        以摄自心故言受持
        「为他说」者解释句味故
    「无量」者
      过譬喻故
    「阿僧祇」者
      显多故
  经文
    ﹝七句义﹞（三）「行所住处」中﹝五﹞为修道得胜中无慢
依离障碍十二种中，为离慢故
    此下（三）「行所住处」中﹝五﹞为修道得胜中无慢，
如前略为八种住处，已下十二总名离障碍住处，对治应知。
      何者十二障碍
        1、慢
        2、无慢而少闻
        3、多闻而小攀缘作念修道
        4、不小攀缘作念修道而舍众生
        5、不舍众生而乐随外论散动
        6、虽不散动，而破影像相中无巧便
        7、虽有巧便而福资粮不具
        8、虽具福资粮而乐味懈怠及利养等
        9、虽离懈怠利养而不能忍苦
        10、虽能忍苦而智资粮不具
        11、虽具智资粮而不自摄
        12、虽能自摄而无教授
    经言「须陀洹能作是念，我得须陀洹果不」等
      此为依义，显示对治我得慢故
    又复「须陀洹能作是念」者
      即为说相，显示无慢故，
亦即是欲愿摄持
    经言「世尊！实无有法不入色声香味触」者
      此为安立第一义
        若须陀洹如是念，我得须陀洹果即为有我想，若有我想则为有慢，应知。如是乃至阿罗汉亦尔。
        上座须菩提自显无诤行第一及离欲阿罗汉共有功德者，以己所证为令信故
        以无有法得阿罗汉，及无所行故，说无诤无诤行，此中即为安立第一义。
  经文
    ﹝七句义﹞（三）「行所住处」中﹝六﹞为不离佛出时
依离障碍十二种中，为离少闻故
    经言「如来昔在然灯佛所，得阿耨多罗三藐三菩提法不？」等
      谓彼佛出世承事供养时，有法可取，离此分别故
        依义等及对治等，随义相应应知
  经文
    ﹝七句义﹞（三）「行所住处」中﹝七﹞为愿净佛土
依离障碍十二种中，为离小攀缘作念修道故
    经言「须菩提！若菩萨作是言，我庄严佛国土」等
      若念严净土者，则于色等事分别生味著
        为离此故，经言「是故须菩提，诸菩萨摩诃萨应如是生清净心，而无所住，不住色声香味触法」等。
  经文
    ﹝七句义﹞（三）「行所住处」中﹝八﹞为成熟众生
依离障碍十二种中，为离舍众生故
    经言「须菩提！譬如有人，身如须弥山王」如是等
      此何所显示？
        为成熟欲界众生故
          彼罗睺阿修罗王等，一切大身量如须弥，尚不应见其自体，何况余者。
    经言「如来说为非体」者
      显示法无我故
    「彼体非体」者
      显示法体无生无作故
    此即显示自性与相及差别故
  经文
    ﹝七句义﹞（三）「行所住处」中﹝九﹞为远离随顺外论散乱
依离障碍十二种中，为离乐外，离散乱故
    经说四种因缘，显示此法胜异也
      1、摄取福德
        经言「须菩提！如恒河中所有沙数」等
      2、天等供养
        经言「须菩提！随所有处说是法门」等
      3、难作
        经言「须菩提！当知是人成就最上第一希有」等
      4、起如来等念
        经言「若是经典所在之处」等
      于中「说」者为他直说故，「授」者教授他故，
显示此乐外论散乱对治法胜异已。
    于如是法中，或起如言执义
为对治彼未来罪故
      经言「佛说般若波罗蜜，则非般若波罗蜜」故
      如般若波罗蜜非波罗蜜，「如是亦无有余法如来说」者
        为显此义故
          经言「须菩提！于意云何？如来有所说法不？」
      此显示自相及平等相
法门第一义也
  经文
    ﹝七句义﹞（三）「行所住处」中﹝十﹞明色及众生身抟取中观破相应行
依离障碍十二种中，为离“于影像相自在中无巧便”故
    经言「须菩提！于意云何？三千大千世界所有微尘如是」等
      彼不限量攀缘作意，菩萨恒于世界攀缘作意修习故。说三千大千世界
      为破色身影像相故
        显示二种方便
          1、细作方便
            如「三千大千世界所有微尘宁为多不？」等
          2、不念方便
            如经：「是诸微尘，如来说非微尘，是名微尘」故
      为破众生名身影像相故
        经言「如来说世界，非世界，是名世界」故
          于中世界显众生世也，但以名身名为众生世
            不念名身方便即是显示故
        彼名身影像相，不复说细作方便也
  经文
    ﹝七句义﹞（三）「行所住处」中﹝十一﹞明供养给侍如来
依离障碍十二种中，为离不具福资粮故
    经言「于意云何？可以三十二大人相见如来不？」者
      显示为福资粮故，亲近供养如来时，不应以相成就见如来
        云何见？
          应见第一义法身故
  经文
    ﹝七句义﹞（三）「行所住处」中﹝十二﹞远离“利养及疲乏热恼故，不起精进及退失等”
依离障碍十二种中，为离懈怠利养等乐味故
    经言「须菩提！若有善男子、善女人，以恒河沙等身命布施」如是等
      此何所显示？
        如此舍尔许身，自所有福不及此福。云何以一身著懈怠等故，而为障碍？
          身有疲乏，心有热恼，以此二种于彼精进，若退若不发
    何故此中上座须菩提流泪而言：「我未曾闻如是等法门」也？
      以闻此胜福甚多过于舍无量身，更不说余胜福故。
      若闻如是胜福故，发起精进已
    若于此法中生如义想
为离此过故
      经言「若复有人，得闻是经，信心清净，则生实相，
当知是人，成就第一希有功德」等
        即于如是实相中，为离实相分别故
          经言「是实相者，即是非相」如是等
    经言「世尊！我今得闻如是法门，信解受持不足为难。
若当来世其有众生，得闻是法门信解受持，是人则为第一希有」如是等
      此何义？
        为令味著利养过懈怠诸菩萨生惭愧故
    经言「此人无我相人相众生相寿者相」者
      显示无人取也
    「我相即非相」等者
      显示无法取也
    经言「何以故？离一切诸相即名诸佛」者
      显示诸菩萨顺学相，诸佛世尊离一切相，
是故我等亦应如是学。
    为离不发起精进故
      经言「若复有人，得闻是经，不惊不怖不畏」等者
        以惊等故不发起精进也
          于声闻乘中，世尊说有法及有空，于听闻此经时
            闻法无有故惊
            闻空无有故怖
            于思量时于二不有理中不能相应故畏
          更有别释为三种无自性故应知
    经言「何以故？须菩提！如来说第一波罗蜜，非第一波罗蜜」者
      此有何义？
        复说第二生惭愧处故
          言此法如是胜上，汝等不应放逸
      于中
        以于余波罗蜜中胜故，名第一波罗蜜
        经言「如来说第一波罗蜜者，彼无量诸佛亦说波罗蜜」者
          此言显示一切诸佛同说第一，是故名第一
    此等经文为离退精进故说
      于中言
        「若分别若信解」者，
后句释前句也。
        「受」者受文字也。
        「持」者持义也。
  经文
    ﹝七句义﹞（三）「行所住处」中﹝十三﹞明忍苦
依离障碍十二种中，为离不能忍苦故
    经言「须菩提！如来说忍辱波罗蜜」等
      1、能忍
        （1）如所能忍
          何者能忍？
            谓达法无我故
          云何得显示？
            如经言「如来说忍辱波罗蜜，即非忍辱波罗蜜」故。
        （2）忍相
          云何应知忍相？
            若他于己起恶等时，由无有我等相故，不生嗔想，
亦不于羼提波罗蜜中生有想，于非波罗蜜中生无想。
          此云何显示？
            经言「如我昔为歌利王割截身体，我于尔时无有我等相，及无相亦非无相等」故。
        （3）种类忍
          一极苦忍
            云何显示？
              经言「须菩提！我于往昔节节支解时，若有我相应生嗔恨」等。
          二相续苦忍
            云何相续苦忍？
              经言「须菩提！又念过去于五百世作忍辱仙人」等。
      2、离不能忍
        不忍因缘者，有三种苦
          （1）流转苦
          （2）众生相违苦
          （3）乏受用苦
        经言「是故须菩提！菩萨应离一切相，发阿耨多罗三藐三菩提心」等，
此为显示（1）流转苦忍因缘对治
          发菩提心者，以三种苦相故，则不欲发心故。
            说应离一切相等，此中一切相者，为显如是等三苦相也。
          若著色等则于流转苦中疲乏故，菩提心不生故。
            经言「不住色生心」等如前说
              不住非法者，谓非法无我也。
于非法及法无我中皆不住故。
          为成就彼诸不住故，说遮余事。
            经言「应生无所住心，何以故？若有心住即为非住」等。
        经言「须菩提！菩萨为利益一切众生，应如是布施，乃至一切众生即非众生」等。
此显示对治（2）众生相违苦忍
          既为一切众生而行于舍，云何于彼应生嗔也。
          由不能无众生及众生相，以此因缘故。众生相违时，即生疲乏故
            显示人无我法无我等
          经言「须菩提！如来是真语者」等
            「真语」者，为显世谛相故
            「实语」者，为显世谛修行有烦恼及清净相故
              于中实者，此行烦恼此行清净故
            「如语」者，为第一义谛相故
            「不异语」者，为第一义谛修行有烦恼及清净相故
            此何所显示？
              欲令信如来故能忍。
          于此中如言说性起执著。为遣此故，
经言「须菩提！如来所得法所说法无实无妄语」
            「无实」者，如言说性非有故
            「无妄」者，不如言说自性有故
        经言「须菩提！譬如有人入闇」如是等，
显示（3）乏受用苦忍因缘对治
          若为果报布施，便著于事而行舍施。于彼喜于欲乐苦受中不解出离。犹如入闇，不知我何所趣？
            彼喜欲乐亦尔。
          若不著于事而行布施，如有眼丈夫，夜过日出见种种色，随意所趣，应如是见。
彼无明夜过，慧日出已，种种尔焰，如实见之
            彼不知解出离欲乐苦受故，喜乐欲乐。
  经文
    ﹝七句义﹞（三）「行所住处」中﹝十四﹞离寂静味
依离障碍十二种中，为离阙少智资粮故
    经言「复次，须菩提！若有善男子、善女人，能于此法门受持读诵修行」等
    此中为离三摩提攀缘，
显示与法相应，有五种胜功德
      1、如来忆念亲近
        何者如来忆念亲近？
          经言「受持读诵」等，如来以佛智知，彼如来以佛眼见彼等
            受者习诵故，持者不妄故
            若读若诵者，此说受持因故
              为欲受故读
              为欲持故诵
            读者习诵故，持者总览义故
      2、摄福德
        何者摄福德？
          经言「皆得成就无量无边功德聚」等
      3、赞叹法及修行
        何者赞叹法及修行？
          经言「须菩提！以要言之，是经有不可思议、不可称量」等
            「不可思」者，唯自觉故
            「不可称」者，无有等及胜故
            经言「此法门如来为发大乘者说，为发最上乘者说」者
              此成就不可称义
                余乘不及故最上
                烦恼障智障净故最胜
            此为赞叹法
          经言「若有人能受持读诵修行此经，广为人说」等者
            「如来知见成就无量功德聚」者，是总说也
              「不可思、不可称、不可量」者，解释故
            「如是人等，则为荷担如来阿耨多罗三藐三菩提」者，谓肩负菩萨重担故
            经言「须菩提！若乐小法者，则于此经不能受持读诵修行，为人解说」者，谓声闻独觉乘者故
            经言「若有我等见，乃至受持无有是处」者，谓有人我见众生而自谓菩萨者故
            此为赞叹修行
      4、天等供养
        何者天等供养？
          经言「须菩提！在在处处，若有此经，一切世间天人阿修罗所应供养」等者
            于中以华鬘烧香薰香涂香末香衣盖幢幡等，供养恭敬，礼拜右绕，故名支提。
      5、灭罪
        何者灭罪？
          经言「若善男子、善女人，受持读诵此经，为人轻贱等故」者
            此毁辱事有无量门，为显示此故说轻贱
            经言「当得阿耨多罗三藐三菩提」者
              显示灭罪故
    前所说「以此因缘，出生无量阿僧祇多福」者，今当解释
      彼无量阿僧祇义应知
        威力者，成熟炽然故
        多者具足故
      经言「须菩提！我念过去无量阿僧祇阿僧祇劫」等者
        此显示威力故
          「阿僧祇劫」者乃至「然灯佛」
            故应知「过阿僧祇」者，更过前故
          「亲承」者，供养故
          「不空过」者，常不离供养故
      经言「须菩提！若有善男子、善女人，于后末世有受持读诵修行此经，所得功德若我具说」者，或有人闻心则狂乱，如是等
        此显示多故
          或为狂因
          或得乱心果
      此之彼威力及彼多等，何人能说
        是故经言「须菩提！当知是法门不可思议，果报亦不可思议。」
          此显示彼福体及果不可测量故
  经文
    ﹝七句义﹞（三）「行所住处」中﹝十五﹞于证道时远离喜动
依离障碍十二种中，为远离自取故
    经言「须菩提白佛言：世尊！云何菩萨发菩提心住修行」等，
何故复发起此初时问也？
      将入证道菩萨，自见得胜处
        为对治此故
          须菩提问：「当于彼时，如所应住，如所修行，如所应降伏心」
          及世尊答「当生如是心」等
    经言「须菩提！若菩萨有众生」等者
      为显我执取，或随眠故
        若言我正行菩萨乘，此为我取
          对治彼故
            经言「须菩提！实无有法名为菩萨发阿耨多罗三藐三菩提心」者
  经文
    ﹝七句义﹞（三）「行所住处」中﹝十六﹞求教授
依离障碍十二种中，为离无教授故
    经言「须菩提！于意云何？如来于然灯佛所有法得阿耨多罗三藐三菩提不？」
如是等
      经言「须菩提！若有法如来得阿耨多罗三藐三菩提者，然灯佛则不与我授记，汝于来世当得作佛」等
        此有何意？
          若菩提法可说，如彼然灯如来所说者，我于彼时便得菩提，然灯如来则不授记言我得等
          以彼法不可说故。我于彼时不得菩提，是故与我授记
            何故彼法不可说？
              经言「须菩提！言如来者，即实真如」故
                如清净故名为如来，以如不可说故作此说。
清净如名为真如，犹如真金
      或言：然灯如来所于法不得菩提，世尊后时自得菩提，为离此取故
        经言「须菩提！若有人言，如来得阿耨多罗三藐三菩提者，是人不实语」等
      经言「须菩提！如来所得阿耨多罗三藐菩提，于是中不实不妄语」者
        显示真如无二故
          云何不实？谓言说故
          「不妄」者，谓彼菩提不无世间言说故
      经言「是故如来说一切法皆是佛法」者
        此何义？
          显一切法法如清净故
      彼一切法法体不成就，为安立第一义故
        经言「须菩提！所言一切法一切法」者，即非一切法是名一切法故
  经文
    ﹝七句义﹞（三）「行所住处」中﹝十七﹞为入证道故
    经言「须菩提！譬如有人其身妙大」如是等
      显示入证道时，得智慧故离慢
        云何得智？
          有二种智
            1、摄种性智
              得此智已能得妙身
                「妙身」者，谓至得身成就，身得毕竟转依故
            2、平等智
              复有五种平等因缘
                （1）粗恶平等
                （2）法无我平等
                （3）断相应平等
                （4）无希望心相应平等
                （5）一切菩萨证道平等
                得此等故，得为大身
                  大身者，一切众生身摄身故
          经言「世尊！如来说人身妙大，则非大身，是故如来说名大身」等者
            于彼身中安立非自非他故
            于此妙身等中，安立第一义。
        云何离慢？
          经言「须菩提！菩萨亦如是。若作是言：我当灭度无量众生」等
            此云何可知？
              若作是念，我灭度众生，我是菩萨，应知此是慢者，非实义菩萨
                为显示此故
                  经言「是故佛说一切法无众生」等
                    若菩萨有众生念，则不得妙身大身故
  经文
    ﹝七句义﹞（三）「行所住处」中﹝十八﹞上求佛地：1、为国土净具足三摩钵帝故
    此下（三）「行所住处」中﹝十八﹞上求佛地
      彼地复有六种具足摄转依具足
        1、国土净具足
        2、无上见智净具足
        3、福自在具足
        4、身具足
        5、语具足
        6、心具足
    经言「须菩提！若菩萨作是言：我庄严佛国土，是不名菩萨」如是等
      为断彼故，安立第一义
        经言「即非庄严，是名庄严国土」等
      此义为于共见正行中转故
    经言「须菩提！若菩萨通达无我无我法」者
      此言为二种无我故
        谓人无我法无我
    经言「如来说名菩萨」
      菩萨者为于彼二种无我中二种正觉故
    此等云何显示？
      若言我成就即为人我
      取庄严国土者是法我取
      此非菩萨
      此非菩萨
  经文
    ﹝七句义﹞（三）「行所住处」中﹝十八﹞上求佛地：2、为无上见智净具足故
    经言：「须菩提于意云何？如来有肉眼不？」如是等
      （1）为见净
        如来不唯有慧眼，为令知见净胜故，显示有五种眼
          若异此则唯求慧眼见净故
        略说有四种眼
          色摄
            法果
            修果
            此为五眼粗境界故，是初色摄
          第一义谛摄
          世谛摄
          一切种一切应知摄
            一切应知中，一切种无功用智，说名佛眼
          第一义智力故，世智不颠倒转，是故第一义谛摄在先
            于中为人说法，若彼法为彼人施设，此智说名法眼
        为应知中证故安立见
    如经「须菩提！于意云何？如恒河中所有沙」如是等
      （2）为智净
        心住者，谓三世心
          「世」者说过去等分
        若干种者，应知有二种
          染
          净
        于此二中安立第一义故
          经言「如来说诸心住皆为非心住，乃至过去心不可得」等
            「过去心不可得」者，已灭故
            「未来」者未有故
            「现在」者第一义故
        为教彼彼众生寂静心故安立智
    于此智净中，说心住即非心住，
如是见净中，何故不说眼即非也？
      以一住处故，见智净后安立第一义故，初亦得成就
  经文
    ﹝七句义﹞（三）「行所住处」中﹝十八﹞上求佛地：3、为福自在具足故
    经言「须菩提！于意云何？若有人以满三千大千世界」等
      于中亦安立第一义故
        经言「须菩提！若福德聚有实」等
  经文
    ﹝七句义﹞（三）「行所住处」中﹝十八﹞上求佛地：4、为身具足故
    （1）为好具足
      经言「须菩提！于意云何？佛可以具足色身见不？」如是等
        于中亦以安立第一义故
          经言「如来说非具足」等
    （2）为相具足
      经言「须菩提！于意云何？如来可以具足诸相见不？」如是等
  经文
    ﹝七句义﹞（三）「行所住处」中﹝十八﹞上求佛地：5、为语具足故
    经言「须菩提！于意云何？汝谓如来作是念，我当有所说法耶？」如是等
      于中安立第一义故
        经言「如来说法说法者」等
  经文
    ﹝七句义﹞（三）「行所住处」中﹝十八﹞上求佛地：6、心具足（1）为念处故
    此下﹝十八﹞「上求佛地」中6、心具足
      复有六种
        （1）为念处
        （2）为正觉
        （3）为施设大利法
        （4）为摄取法身
        （5）为不住生死涅槃
        （6）为行住净
    经言「世尊！颇有众生于未来世，闻说是法生信心不？」如是等
      于诸众生中
        显示如世尊念处故
      「彼非众生」者
        第一义故
      「非不众生」者
        世谛故
      「是人即为希有第一」者
        显示说第一义，是不共及相应故
  经文
    ﹝七句义﹞（三）「行所住处」中﹝十八﹞上求佛地：6、心具足（2）为正觉故
    经言「须菩提！于意云何？如来得阿耨多罗三藐三菩提耶？」如是等
      于中「无有法」者，为离有见过
      显示菩提
        有二种因缘
          阿耨多罗语故
            经言「无有少法如来得阿耨多罗」者
              此为阿耨多罗语故，此显示
                菩提自相故
                菩提解脱相故
                彼中无微尘许法有体，是故亦不可得，亦无所有，应知。
          三藐三佛陀语故
            经言「复次，须菩提！是法平等」者
              为三藐三佛陀语故，显示菩提者人平等相。
                「平等」者，以菩提法故得知是佛
            经言「无有高下」者
              显示一切诸佛第一义中，寿命等无高下故。
            经言「以无众生无人无寿者，得平等阿耨多罗三藐三菩提」者
              显示菩提，于生死法平等相故
      显示菩提道
        经言「一切善法得阿耨多罗三藐三菩提」者
          显示菩提道故
        经言「所言善法善法者，如来说非善法。是名善法」等者
          此安立第一义相故
  经文
    ﹝七句义﹞（三）「行所住处」中﹝十八﹞上求佛地：6、心具足（3）为施设大利法故
    经言「三千大千世界中，所有诸须弥山王，」如是等
      于中为安立第一义教授故
        经言「汝谓如来作是念：我度众生耶？」如是等
          经言「如来则有我人众生寿者相」等者
            此有何义？
              如来如尔焰而知
              是故若有众生相，如来则为有我取
          若实无我而言有我取
            为离此著故
              经言「须菩提！如来说有我者，则非有我，」如是等
                是故但小儿凡夫有如是取故
          经言「须菩提！毛道凡夫生者，如来说名非生，是故言毛道凡夫生」故
  经文
    ﹝七句义﹞（三）「行所住处」中﹝十八﹞上求佛地：6、心具足（4）为摄取法身故
    经言「须菩提！于意云何？可以相成就得见如来不？」如是等
      先释偈
        初偈显示如所不应见不可见故
          云何不可见？
            诸见世谛故
              「是人行邪静」者
                定名为静；「以得禅」者，说名寂静；说名寂静者故
                又复禅名思惟修故。 于中「思」者意所摄，「修」者识所摄，
言「寂静」者，即说觉及识，此世谛所摄，应知。
              「彼不能见（编者注：此处疑漏一「佛」字）」者
                谓彼世谛行者
        第二偈显示如彼不应见，及不应见因缘
          于中偈言「以法应见佛」者
            此何因缘？
              偈言：导师法为身故
                以如为缘故，出生诸佛净身此不可见，但应见法故彼不应见
            法者谓真如义也
          复何因缘故不可见？
            以彼法真如相故，非如言说而知，唯自证知故
              不如言说者，非见实不能知故
              为显示此义故
                偈言：法体不可见，彼识不能知
        于此住处中得显示以法身应见如来，非以相具足故
      若尔如来虽不应以相具足见，应相具足为因得阿耨多罗三藐三菩提
        为离此著故
          经言「须菩提！于意云何？如来可以相成就得阿耨多罗三藐三菩提，须菩提！莫作是念等」者
            此义明相具足，体非菩提，亦不以相具足为因也
              以相是色自性故
  经文
    ﹝七句义﹞（三）「行所住处」中﹝十八﹞上求佛地：6、心具足（5）为不住生死涅槃故
    为不住涅槃
      「须菩提！汝若作是念：菩萨发阿耨多罗三藐三菩提心者，说诸法断灭相，」如是等
        于中经言「于法不说断灭」者
          为遮一向寂静故，显示不住涅槃
          谓如所住法而通达，不断一切生死影像法，于涅槃自在行利益众生事
    为不住生死
      经言「须菩提！若善男子、善女人，以满恒河沙等世界七宝持用布施，」如是等
        于中经言「无我无生法忍」者何义？
          如来于有为法得自在故。无彼生死法我，又非业烦恼力生故。无生故名无我，无生者
          此中云何得显示？
            如说摄取余福，尚于生死中不受苦恼，何况菩萨于无我无生法中，得忍已，所生福德胜多于彼。
        经言「须菩提！以诸菩萨不取福德」者
          此显示不住生死故
            若住生死即受福聚
        经言「须菩提白佛言，世尊菩萨不取福德」者
          此有何义？
            以世尊于余处说应受福聚故
        经言「佛言：须菩提！菩萨受福德不取福德，是故菩萨取福德」者
          此显示以方便应受而不应取故
            受者说有故，取者修彼道故，如福聚及果中皆不应著。
  经文
    ﹝七句义﹞（三）「行所住处」中﹝十八﹞上求佛地：6、心具足（6）「行住净」
Ａ、为威仪行住故
    此下于6、「心具足」中为（6）行住净
      复有三种
        Ａ、威仪行住
        Ｂ、名色观破自在行住
        Ｃ、不染行住
    经言「须菩提！若有人言，如来若去若来」等
      行者谓去来
      住者谓余威仪
  经文
    ﹝七句义﹞（三）「行所住处」中﹝十八﹞上求佛地：6、心具足（6）「行住净」
Ｂ、破名色身自在行住故
    经言「须菩提！若善男子善女人，以三千大千世界微尘，」如是等
      细末方便
        经言「彼微尘众甚多，世尊！」者，是细末方便。
      无所见方便
        经言「若是微尘众实有者，佛则不说是微尘众」等者，是为无所见方便。
          此说有何义？
            若微尘众第一义是有者，世尊则不说非聚。
        经言「佛说微尘众，则非微尘众，是故佛说微尘众」
          以此聚体不成故
            若异此者，虽不说亦自知是聚，何义须说。
      此破如前说
    经言「如来所说三千大千世界」等者
      此是无所见方便
      「世界」者
        谓明众生世故，彼唯名身得名故
      此破名身，亦如前说
    经言「若世界实有者，则是一合相」者
      于中为[立+立]说
        若世界若微尘界故，有二种抟取
          一抟取
            众生类众生世界有者，此为一抟取
          差别抟取
            微尘有者，此为差别抟取，以取微尘众集故。
    经言「如来说一合相则非一合相」等者
      此上座须菩提安立第一义故
      世尊为成就如是义故
        经说「一合相者，即是不可说」等
          此何所显示？
            世言说故，有彼抟取
            第一义故，彼法不可说
              彼小儿凡夫如言说取，非第一义
    已说无所见方便，破义未说，
无所见中入相应三昧时不分别
      谓如所不分别，及何人何法何方便？云何不分别？此后具说。
        经言「须菩提！若人如是言，佛说我见」等
          此等显示如所不分别
            云何得显示？
              如外道说我，如来说为我见故，安置人无我
              又为说有此我见故，安置法无我
                若有彼我见是见所摄
              如是观察，菩萨入相应三昧时不复分别
                即此观察为入方便
        经言「须菩提！菩萨发阿耨多罗三藐三菩提心」者
          此显示无分别人
        经言「于一切法」者
          此显示于何法不分别
        经言「应如是知、如是见、如是信」者
          此显示增上心、增上智故，于无分别中知见胜解
            若智依止奢摩他故知
            依止毗钵舍那故见
            此二依止三摩提故，胜解以三摩提自在故，解内攀缘影像彼名胜解。
        经言「如是不住法相」者
          此正显示无分别
        经言「所言法相法相者，如来说即非法相，是名法相」者
          此显示法相中不共义及相应义，如前已说
      如是一切住处中，相应三摩提方便亦尔，应知。
欲愿及摄散二种如前所说，更无别义，是故不复说其方便。
  经文
    ﹝七句义﹞（三）「行所住处」中﹝十八﹞上求佛地：6、心具足（6）「行住净」
Ｃ、不染行住
    为说法不染故
      经言「须菩提！若有菩萨摩诃萨，以满无量阿僧祇世界七宝」如是等
        此何所显示？
          以有如是大利益故，决定应演说，如是演说而无所染。
      经言「云何为人演说而不名说，是名为说」者
        此有何义？
          显示不可言说故，不演说彼法，有可说体，应如是演说
            若异此者，则为染说，以颠倒义故
          又如是说时，不求信敬等，亦为无染说法
    为流转无染故
      经说「偈言：一切有为法，如星翳灯幻」等
        此偈显示四种有为相
          ａ、自性相
            共相见识此相如星，应如是见
              何以故？
                无智闇中有彼光故
                有智明中无彼光故
            人法我见如翳，应如是见
              何以故？
                以取无义故
            识如灯，应如是见
              何以故？
                渴爱润取缘故炽然
          ｂ、著所住味相
            味著颠倒境界故
              彼如幻，应如是见
                何以故？
                  以颠倒见故
          ｃ、随顺过失相
            无常等随顺故
              彼露譬喻者，显示相体无有，以随顺无常故
              彼泡譬喻者，显示随顺苦体，以受如泡故
          ｄ、随顺出离相
            随顺人法无我
              以攀缘故
              得出离故
                说无我以为出离也
            随顺者，谓过去等行，以梦等譬喻
              彼过去行，以所念处故如梦
              现在者不久时住，故如电
              未来者彼粗恶种子似虚空，引心出，故如云
              如是知三世行转生已，则通达无我，
此显示随顺出离相故
  经文
    偈言
      若闻如是义　　于大乘无觉
我念过于石　　究竟无因故
下人于深法　　不能觉及信
世人多如此　　是故法荒唐（编者注：「唐」一本作「废」）
  注释
  注释
  注释
【如是我闻。一时婆伽婆，在舍婆提城，祇树给孤独园。与大比丘众千二百五十人俱。尔时，世尊食时，著衣持钵，入舍婆提大城乞食。于其城中，次第乞食已，还至本处。饭食讫，收衣钵，洗足已，如常敷坐，结跏趺坐，端身而住，正念不动。尔时，诸比丘来诣佛所，到已，顶礼佛足，右绕三匝，退坐一面。尔时，慧命须菩提，在大众中，即从坐起，偏袒右肩，右膝著地，向佛合掌，恭敬而立，白佛言：「希有！世尊！如来应供正遍知，善护念诸菩萨，善付嘱诸菩萨。】
谓已熟菩萨于佛证正觉转法轮时，以五种义中菩萨法而建立故。
此大众生名摩诃萨埵。
<
参见（宋元版）：
经言：「善摄第一善摄」者，于诸菩萨所，何者善摄？何者第一也？
参见《金刚般若论会释》：
此中分二。一善摄。二第一摄。罗什菩提流支真谛并无两文。唯大唐本云。最胜摄受。摄受诸菩萨摩诃萨。最胜付嘱。付嘱诸菩萨摩诃萨。经文但以一最胜言。前文牒经文二。第一善摄摄受所有菩萨等。遂开为二。以最胜言具善摄第一两义故。下解付嘱。唯言第一付嘱。道理定尔。又善摄是总出体。第一是别解义。善摄第一摄为二。
>
<
参见《金刚般若经赞述》：
（一）者时，谓如来能为现在及未来二时护念也。谓于现在令其安乐之时，即不令作恶，招未来恶果，名为利益。非如慈母令儿子现在得乐故，反令造恶也。
>
<
参见《金刚般若经赞述》：
（二）者差别，谓善能知机差别为说故名善护念也。
>
<
参见《金刚般若经赞述》：
（三）者高大，谓以般若摄益有情，更无过上故也。
>
<
参见《金刚般若经赞述》：
（四）牢固者，谓世间物可有破坏，唯其般若毕竟坚牢也。
>
<
参见《金刚般若经赞述》：
（五）普遍者，谓遍能摄益于自他，故非如二乘但自利也。
>
<
参见《金刚般若经赞述》：
（六）异相者，谓信行地中凡夫修位有种种别，随其差别，以别异法而为说故也。
参见《金刚般若论会释》：
第六异相未净菩萨者。谓地前信行地。未得净胜意乐故。于彼菩萨不可善摄中。此善摄法最为胜上。毕竟难坏。能利自他。更无过上。为二世益。
>
彼已得善摄菩萨等于佛般涅槃时，亦以彼五义如是建立故。
<
参见《金刚般若经赞述》：
（一）入处者，谓所归投处名为入处，处谓安处也。谓佛付嘱根未熟者言，我涅槃后归余菩萨诸佛等，故以诸善友为所归投也。
>
<
参见《金刚般若经赞述》：
（二）法尔得者，谓已根熟者，于他之所法尔能为摄益，如母于子也。
>
<
参见《金刚般若经赞述》：
（三）转教者，谓令传说般若深法使传灯绍继不绝故也。
>
<
参见《金刚般若经赞述》：
（四）不失者，即是入处，由有所归投，故不失正法正道也。
>
<
参见《金刚般若经赞述》：
（五）悲者，即是法尔由有悲故，能法尔摄益他。
>
<
参见《金刚般若经赞述》：
（六）尊重者，即转授也，由尊重般若故而能展转传教也。
>
【「世尊！云何菩萨大乘中，发阿耨多罗三藐三菩提心？应云何住？云何修行？云何降伏其心？」尔时，佛告须菩提：「善哉！善哉！须菩提！如汝所说。如来善护念诸菩萨，善付嘱诸菩萨。汝今谛听，当为汝说。如菩萨大乘中，发阿耨多罗三藐三菩提心，应如是住，如是修行，如是降伏其心。」须菩提白佛言：「世尊！如是。愿乐欲闻。」】
若略说，疑者令见故；乐福德及已成熟诸菩萨等摄受故；已得不轻贱者，令精勤心故；已得净心者，令欢喜故。
<
参见《金刚般若经赞述》：
谓为对治分别故，而起无分别三摩提引无分别智也。此意云由有分别故是非遂生，是非生故烦恼起，烦恼起故造恶业，造恶业故生死转，今为断彼，故起无分别行也，分别者，即所知障故。
>
<
参见《金刚般若论会释》：
答有三意。一答。由三乘菩提果各差别。唯问大者发大乘心。最胜乘者所趣究竟果故。能广益故。不问余二。二答。以能化法化所化生。后得果时。有三身果别。若问发行菩萨乘者。能以三乘法化所化生。令得三菩提。二乘不能。故不为问。三由三乘者菩提有异。涅槃无差别。大乘菩萨断二障。证二理。行二利。成二智。唯问趣此不得取余。
>
【佛告须菩提：「诸菩萨生如是心：所有一切众生众生所摄，若卵生、若胎生、若湿生、若化生，若有色、若无色，若有想、若无想、若非有想非无想，所有众生界众生所摄，我皆令入无余涅槃而灭度之。如是灭度无量无边众生，实无众生得灭度者。何以故？须菩提！若菩萨有众生相，即非菩萨。何以故非？须菩提！若菩萨起众生相、人相、寿者相，则不名菩萨。】
<
参见《金刚般若论会释》：
下期化度我皆令入无余涅槃分三。初解何故不愿与余法而愿与涅槃。次解卵生湿生等愿得涅槃义。后解唯设令入无余不说令入余义。初文问云。何故愿此乐果体通世间出世间。何故不愿与世乐果。出世有二。一菩提。二涅槃。何故不愿与菩提果。善戒经第一及菩萨地说。发菩提心。愿令众生得大涅槃及如来智。何故此中唯愿与涅槃。
>
<
参见《金刚般若论会释》：
依初解。问故唯愿与此涅槃。不可得义。而不愿与世间之乐可得之果。
依第二解。问故唯愿与此涅槃。而不愿与当菩提果。其不可得义。是答之文摄。
依初问解答云。生所摄故无过。以皆是生故者。前说四生。而生有死。以生为苦。灭生为乐。世间乐果。增生不灭。涅槃灭生。故愿与之。故言生所摄故无过。以所度者皆是生摄故。与违生涅槃乐果。
依第二问解答者。以菩提者不可得义。二乘定性不可得菩提。一切种智故。然依所度化者。皆生所摄。故与涅槃。皆是生故为灭其生。与涅槃乐。
>
<
参见（宋元版）：
如所说卵生等生并入愿数者，彼卵生湿生无想及非有想非无想等则不能。
参见（明版）：
如所说卵生等生并入愿数故。彼卵生、湿生，无想及非有想、非无想等则不能。
>
<
参见《金刚般若论会释》：
谓有难言。四生之内。胎化二生人天所摄。可有令得入涅槃义。湿生卵生多分鬼畜。云何能令入涅槃也。境界三中。有想一种可令入涅槃。既住无想及非有想非无想天。云何皆入涅槃也。依彼身现身入圣涅槃义。皆悉不得。故为此问。......
又言等者。于依止二。现住有色少分。可令入涅槃。现住无色少分。云何亦令入涅槃也。有色中地狱等。不能入涅槃故。一一义中。皆应疏失。
>
<
参见《金刚般若论会释》：
不说前二涅槃中。自以宿业。又值佛说而得果故。以二因解不说方便涅槃所以。又非一向故。以一因缘。解不说有余涅槃之所由。
>
<
参见（宋元版）：
若以烦恼心取众生、命、人想转......
>
<
参见《金刚般若论会释》：
释成云菩萨于彼不转者。证真菩萨于彼所化。不起他身众生想故。由二因缘。不于他身众生想转。一已断我见。得无我故。烦恼无也。得自行平等想故。法执无也。故下论云。得粗恶平等。故能信解自他平等。劝发心者。亦应如是。
>
<
参见（宋元版）：
是故无有众生得涅槃者，此得成就彼欲愿者，......
参见（明版）：
「是故无有众生得涅槃」者，此得成就彼欲愿者，......
参见《金刚般若论会释》：
后翻不名菩萨。设住散心。无分别。答第三问。文有三。初配文。次释义。后成前。释中尔涅槃者。境界也。定位观诸境相。都无自他故。在散位如在定中住观境界。亦无他相。后却成前修行云。是故无众生得涅槃者。此义得成就。
>
<
参见《金刚般若论会释》：
重释欲愿中有三。初显胜。二显行。三显不说。
初文意说。欲说利行。先欲希愿满足。次修正行。修正行者。应于定散一切时位。伏除执障。执障不除。行不能修。行不能修。欲愿不满。故以欲愿。摄诸住处。而为最胜。进善灭恶之胜首故。
显行中但行无相无分别定灭诸执障。行诸住处。与定相应。其所欲愿。决定成满。住有分别。不除执障。谓浪自济生。随自后生。广大欲愿。无由满足。
显文不说。欲愿胜义。其文可知。
>
【「复次，须菩提！菩萨不住于事行于布施，无所住行于布施，不住色布施，不住声香味触法布施。须菩提！菩萨应如是布施，不住于相想。何以故？若菩萨不住相布施，其福德聚不可思量。须菩提！于汝意云何？东方虚空，可思量不？」须菩提言：「不也！世尊！」佛言：「如是，须菩提！南西北方，四维上下虚空，可思量不？」须菩提言：「不也！世尊！」佛言：「如是如是，须菩提！菩萨无住相布施，福德聚亦复如是不可思量。」佛复告须菩提：「菩萨但应如是行于布施。】
住处对治为依义
即彼住处为说相
欲愿为摄持
住处第一义为安立
相应三摩提及摄散心为显现
<
参见（宋元版）：
六波罗蜜初摄一切檀那体性故。
参见《金刚般若论会释》：
菩萨妙业经陈八万四千。何此中唯说布施。故此总标六波罗蜜。摄在一切檀那行自性故。此中文倒。应云一切檀那行自性摄六波罗蜜故。
>
谓檀那波罗蜜。
谓尸罗波罗蜜、羼提波罗蜜。
谓毗梨耶波罗蜜、禅那波罗蜜、般若波罗蜜等。
未来果者，檀那波罗蜜得大福报；尸罗波罗蜜得自身具足，谓释梵等；羼提波罗蜜得大伴助、大眷属；毗离耶波罗蜜得果报等不断绝；禅那波罗蜜得生身不可损坏；般若波罗蜜得诸根猛利，及多诸悦乐，于大人众中得自在等。
现在果者，得一切信敬供养，及现法涅槃等。
如所施物还得彼物果。
<
参见（宋元版）：
于中若菩萨求未来果故行施，为住物行施，如所施物还望得彼物果。是故经言：「不住于物应行布施。」
参见《金刚般若经赞述》：
云不住于事，此说不著檀波罗蜜未来果，「应无所住」者，此不著余五度未来果也。
>
尸罗等果有众多，不可分别故，总名有所住。
<
参见《金刚般若经赞述》：
行布施者是说相亦是摄持，欲愿当来菩提果故
>
于中以不住故，显示如所有事第一义不住物等是所有事。
<
参见《金刚般若论会释》：
天亲论云。此中有疑。若离施等相想。云何能成就施福。谓有疑云。三事不空。施可有福。既空三事。施福应无。故此论云。或有菩萨。贪福德故。于此不堪。由贪福德。能行于施。闻此三事空。不能堪忍而行施等。
>
<
参见（宋元版）：
为令堪故，世尊显示不住行施，福聚甚多，犹如虚空。
参见（明版）：
为令堪故，世尊显示不住，行施福聚甚多犹如虚空
>
谓于住不住相中福生故
【「须菩提！于意云何？可以相成就见如来不？」须菩提言：「不也！世尊！不可以相成就得见如来。何以故？如来所说相，即非相。」佛告须菩提：「凡所有相，皆是妄语。若见诸相非相，则非妄语。如是诸相非相，则见如来。」】
<
参见《金刚般若论会释》：
初凡所有相皆是虚妄。是摄持欲愿。显有为相。是虚妄。翻明异此虚妄无相之相。非是虚妄。令其摄持后发生欲愿。非是欲愿摄持有相虚妄之法。
>
<
参见《金刚般若论会释》：
次第二云。若见诸相非相。则非虚妄。是安立第一义。相者为虚妄化身。非相为真实法身。见化身诸有为相。非法身之无相。则非虚妄。彼以化身有相。为真实身相。故是虚妄。
>
【须菩提白佛言：「世尊！颇有众生，于未来世末世，得闻如是修多罗章句，生实相不？」佛告须菩提：「莫作是说：颇有众生，于未来世末世，得闻如是修多罗章句，生实相不？」佛复告须菩提：「有未来世末世，有菩萨摩诃萨，法欲灭时，有持戒修福德智慧者，于此修多罗章句，能生信心，以此为实。」佛复告须菩提：「当知彼菩萨摩诃萨，非于一佛二佛三四五佛所修行供养，非于一佛二佛三四五佛所而种善根。」佛复告须菩提：「已于无量百千万诸佛所修行供养，无量百千万诸佛所种诸善根。闻是修多罗，乃至一念能生净信。须菩提！如来悉知是诸众生，如来悉见是诸众生。须菩提！是诸菩萨，生如是无量福德聚，取如是无量福德。何以故？须菩提！是诸菩萨，无复我相、众生相、人相、寿者相。「须菩提！是诸菩萨，无法相，亦非无法相。无相，亦非无相。何以故？须菩提！是诸菩萨，若取法相，则为著我人众生寿者。须菩提！若是菩萨有法相，即著我相人相众生相寿者相。何以故？须菩提！不应取法，非不取法。以是义故，如来常说筏喻法门，是法应舍，何况非法。」】
<
参见（宋元版）：
于中修多罗句说者
>
于不颠倒义想是谓实相，应知。如言执义彼非实相。
<
参见（宋元版）：
经言：「有戒有功德有智慧」者
>
<
参见《金刚般若论会释》：
初何以故征显前说有三学等能生实相之所由。
>
<
参见《金刚般若论会释》：
外道异生多起分别。计三世等。执实有我。故四我执皆称外道。
>
<
参见《金刚般若论会释》：
转者起也。执想生故。
>
<
参见（宋元版）：
法想转
>
<
参见（宋元版）：
无法想转，此犹有法取，有法取者，谓取无法故
>
<
参见《金刚般若论会释》：
此中显了有戒等。释文来意。此说无彼人法二取故。显了前说。于彼恶世时。有持戒等。故生取福德。
>
<
参见《金刚般若论会释》：
后何以故显有法执我执随逐。
>
<
参见《金刚般若经赞述》：
由法执取法相故，我等便生故。
参见《金刚般若论会释》：
取法相转者。取有也。取非法相转者。取空也。此经意说。于彼恶世。诸异生等虽修正行而起善心。若起法执。执空有时。由我执种尚未断故。必有我执之所随逐。设于此位。法执心中无现行我执。亦为我执种子随逐。后必现起。名有我取。故论释云。但起空有二法执时。非皆起烦恼执我等想。以取我想及所依痴此时不转。粗易伏故。此于我想。由有随眠种子不断。随法执故。亦得名为有我取也。
>
<
参见（宋元版）：
经言：「则为有我取」者
>
<
参见《金刚般若论会释》：
于中言当生实相者下。配五种义。
>
<
参见（宋元版）：
言于此修多罗句说中者
>
<
参见（宋元版）：
谓相应三摩钵帝及摄散心时，不应取法非法者，于法体及法无我并不分别故。
参见《金刚般若论会释》：
天亲解云。不应取法者。不应如声取法。除所执故。非不取法者。随顺第一义智。正说如是取。又非离言说可求第一义智。第一义智顺教生故。此论意言。不应取法者。若所执有法及法无我。并不分别。如言执著。皆不应取。不应取非法者。论虽不解。翻显离言说外亦不可求。顺教便生第一义智证真义故。正与彼同。
>
<
参见《金刚般若论会释》：
法尚应舍者。初生实相缘教而生。依之渐修。便得证智。得证智已。舍先假解所缘之教。此所缘教。名之为法。如欲渡海。假[木+伐]而渡。度已舍。未生证智。假教而生解。得证智已。便舍教门。假解亦除。况乎教迹。
>
<
参见《金刚般若论会释》：
法为顺理之迹。证理尚须舍之。非法背真之行。未证理。先须弃。故言法尚应舍何况非法。
>
【复次，佛告慧命须菩提：「须菩提！于意云何？如来得阿耨多罗三藐三菩提耶？如来有所说法耶？」须菩提言：「如我解佛所说义，无有定法如来得阿耨多罗三藐三菩提，亦无有定法如来可说。何以故？如来所说法，皆不可取不可说，非法非非法。何以故？一切圣人，皆以无为法得名。」】
<
参见《金刚般若论会释》：
菩提内证。而无外取。今既翻于能证正觉所证菩提执外实有。能取所取。故所对治是为依义。由此内证。故无少法如来可说。可说可证是所执故。能执所执皆所对治。
>
<
参见《金刚般若论会释》：
由说法由故下释妨难。谓有难言。何故经言。佛所说法不可取说。不言佛所证知见觉等法皆不可取说耶。今释之云。由外说法深妙难量。知内得觉。唯于说法。安立第一义。依能断经。乃云如来所证所说所思惟法。便无此妨。诸本唯言。佛所说法。更无余故。若依能断。诸义具足。所证身也。所说语也。所思意也。三业所履之法。皆不可取说。此中论文。应言由说法等外三业胜知内得菩提。以于三业说法利生最为胜故。论中偏说。
>
<
参见《金刚般若论会释》：
非法者分别性。分别性谓遍计所执。体性都无。虚妄所执。法谓真理。彼非真理。故名非法。故说非法。名分别性。
>
<
参见《金刚般若论会释》：
非非法者。法无我故。法无我性。道理是有。即非虚妄有。即名非非法。虚妄所执名非法故。
>
<
参见《金刚般若论会释》：
经言。何以故以无为等者下。解第二何以故。以是显现
分二。初解经。后生下文。诸下经文。皆解无为得名圣人所以。
初文中初解无为义。后解一切圣人。
无为者无分别义也。谓不生不灭。择灭真如。名无分别义。义谓义理。此解无为义。
是故菩萨有学得名。分证真如。犹有修故。无起无作中。如来转依。名为清净。是故如来无学得名。此真如理体无生故无起。无造者故无作。于此理中。如来已舍有垢障法。名为转依。离垢清净。是故如来无学得名者。无所修故。此解一切圣人。
......
自此已后一切住处中等者。生下经文。诸下经文皆解无为。得名圣人。所以上诸住处。虽说无为。未说圣人。以无为得名。此方说故。在佛果位。无为得名。
>
<
参见《金刚般若论会释》：
前说。菩萨有学得名。于真如中。分清净故。依此论说。于中初无为义。三摩钵帝相应等显了。此配五义。由在因位尚有定散。过失时生。由修上定。以证无为。折伏散位。故初无为。名为等至摄伏散时。
>
<
参见《金刚般若论会释》：
第二如来无学得名。于真如中。具足清净。唯在胜义佛果之中无上觉故。非修等至及摄伏心。等至摄心皆在因位。非极果位故。
>
【「须菩提！于意云何？若满三千大千世界七宝，以用布施。须菩提！于意云何？是善男子善女人，所得福德，宁为多不？」须菩提言：「甚多！婆伽婆！甚多！修伽陀！彼善男子善女人，得福甚多。何以故？世尊！是福德聚，即非福德聚，是故如来说福德聚。」佛言：「须菩提！若善男子善女人，以满三千大千世界七宝，持用布施。若复于此经中，受持乃至四句偈等，为他人说，其福胜彼无量不可数。何以故？须菩提！一切诸佛阿耨多罗三藐三菩提法，皆从此经出。一切诸佛如来，皆从此经生。须菩提！所谓佛、法者，即非佛、法，是名佛、法。】
<
参见《金刚般若论会释》：
答中阿耨菩提从此出者。但说真如名无上觉。此经中普集十法行。行阿含故。谓十行者。辨中边论说。一书写。二供养。三施他。四听闻。五披读。六受持。七开演。八讽诵。九思惟。十修习。初八闻慧。次一思慧。后一修慧。于此经中。普皆集故。又自利十行。经说受持。皆已集故。利他十行。经陈演说。亦已集故。已相资助无不尽故。但标持说。阿含者阿笈摩也。此经教是三世十方供传说故。即显此经十方三世诸佛传说十行定故。能显出诸佛法身。此依第一义谛。显出法身。
>
<
参见《金刚般若论会释》：
诸佛世尊从此生者。于报化菩提正觉。此依世谛出生报化。能显妙理。能生真智。报法既成。外化斯备。
>
<
参见（宋元版）：
即此二并故名为佛、法，以菩提及佛故
>
<
参见《金刚般若论会释》：
复次已下配经五义。
>
<
参见《金刚般若论会释》：
结中重言福聚者。以持说于经。是一福聚。布施大千世界七宝。是一福聚。双二福故。说重言福德聚。即非福聚者。天亲云。福不趣菩提。二能趣菩提故。布施之福不趣菩提。感世果故。持说福聚。能趣菩提。是持说之福。胜彼布施。非趣菩提之福。故牒之言。布施福德。即非趣菩提之福德。后便双结。福德聚福德聚。能断经中初双牒二福。次单非一布施福。后双结二福。佛法亦尔。然世俗言福德福德。佛亦如是。于诸经中。数数宣说福德福德。今牒数说。言福聚福聚。结亦如是。但可单非安立胜义。布施之福。不趣菩提。名第一义。此非回向施故。不作菩提因。天亲又云。聚有二种。一积聚。如重担。二进趣。如收质。布施如重担。故名为聚。无收质义。持演如收质。故与福聚名。如世收质数进利得。
>
<
参见《金刚般若论会释》：
显现易了。故不重释。舍分别心。名相应定。及摄散故。
>
<
参见《金刚般若论会释》：
甚多。婆伽婆即足。何须又说甚多修伽他耶。初言甚多世尊。显示摄心故。以摄自心命不散故。即显自利。故说受持一四句偈。后言甚多善逝者。显示持心。命他持心不外散乱。故言为他演说。解释句味即是文显名句故。如枢要说。欲显持说二胜福聚。令自今他。于此经中。摄心持心。专意求学。不散乱故。
>
【「须菩提！于意云何？须陀洹能作是念：『我得须陀洹果』不？」。须菩提言：「不也！世尊！何以故？实无有法名须陀洹。不入色声香味触法，是名须陀洹。」佛言：「须菩提！于意云何？斯陀含能作是念：『我得斯陀含果』不？」须菩提言：「不也！世尊！何以故？实无有法名斯陀含。是名斯陀含。」「须菩提！于意云何？阿那含能作是念：『我得阿那含果』不？」须菩提言：「不也！世尊！何以故？实无有法名阿那含。是名阿那含。」「须菩提！于意云何？阿罗汉能作是念：『我得阿罗汉果』不？」须菩提言：「不也！世尊！何以故？实无有法名阿罗汉。世尊！若阿罗汉作是念，我得阿罗汉，即为著我人众生寿者。世尊！佛说我得无诤三昧，最为第一，世尊说我是离欲阿罗汉。世尊！我不作是念：我是离欲阿罗汉。世尊！我若作是念：『我得阿罗汉』。世尊则不记我无诤行第一。以须菩提实无所行，而名须菩提无诤无诤行。」】
<
参见（宋元版）：
经言：「世尊！无有所入，不入色声香味触」者
>
<
参见《金刚般若论会释》：
后解说二无诤行所以。内证真理。离我所执。住无诤理。无有少法。得阿罗汉。外住无诤。都无所行。行无诤行。由理及行。二种无诤故。经重说无诤无诤行。以无少法及无所行。名为安立第一义也。
>
【佛告须菩提：「于意云何？如来昔在然灯佛所，得阿耨多罗三藐三菩提法不？」须菩提言：「不也！世尊！如来在然灯佛所，于法实无所得阿耨多罗三藐三菩提。」】
<
参见《金刚般若论会释》：
若遇善友。得逢诸佛。广学多闻。便知释迦于燃灯佛所。真实义中无少法可得。不生分别。言于彼时有取有说。起此分别。由不遇佛。有少闻障。为令遇善友。离分别障。而学多闻。故经文起。
>
【佛告须菩提：「若菩萨作是言：『我庄严佛国土』，彼菩萨不实语。何以故？须菩提！如来所说庄严佛土者，则非庄严，是名庄严佛土。是故须菩提！诸菩萨摩诃萨，应如是生清净心，而无所住，不住色生心，不住声香味触法生心，应无所住而生其心。】
【「须菩提！譬如有人，身如须弥山王。须菩提！于意云何？是身为大不？」须菩提言：「甚大！世尊！何以故？佛说非身，是名大身。彼身非身，是名大身。」】
【佛言：「须菩提！如恒河中所有沙数，如是沙等恒河，于意云何？是诸恒河沙，宁为多不？」须菩提言：「甚多！世尊！但诸恒河，尚多无数，何况其沙。」佛言：「须菩提！我今实言告汝：若有善男子善女人，以七宝满尔数恒河沙数世界，以施诸佛如来。须菩提！于意云何？彼善男子善女人，得福多不？」须菩提言：「甚多！世尊！彼善男子善女人，得福甚多。」佛言须菩提：「以七宝满尔数恒河沙世界，持用布施。若善男子善女人，于此法门，乃至受持四句偈等，为他人说，而此福德，胜前福德无量阿僧祇。复次，须菩提！随所有处，说是法门，乃至四句偈等，当知此处，一切世间天人阿修罗，皆应供养，如佛塔庙。何况有人，尽能受持读诵此经。须菩提！当知是人，成就最上第一希有之法。若是经典所在之处，则为有佛，若尊重似佛。」尔时，须菩提白佛言：「世尊！当何名此法门？我等云何奉持？」佛告须菩提：「是法门名为金刚般若波罗蜜。以是名字，汝当奉持。何以故？须菩提！佛说般若波罗蜜，则非般若波罗蜜。须菩提！于意云何？如来有所说法不？」须菩提言：「世尊！如来无所说法。」】
<
参见（宋元版）：
经言：「以此因缘得福多彼」者，是（1）摄取福德。
>
<
参见（宋元版）：
经言：「为他若说若授若解释，彼地分即是支提相」者，是（2）天等供养。
>
<
参见（宋元版）：
经言：「当得具足最上希有」者，是（3）难作。
>
<
参见（宋元版）：
经言：「此地分即为教师住处，及余可尊重」者，是（4）起如来等念。
>
【「须菩提！于意云何？三千大千世界所有微尘，是为多不？」须菩提言：「彼微尘甚多，世尊！」「须菩提！是诸微尘，如来说非微尘，是名微尘。如来说世界，非世界，是名世界。」】
<
参见《金刚般若论会释》：
初释经说三千界义。次解极微义。后解世界义。释说三千界义者。何故不说一身一境。乃说三千大界也。今释之云。彼有执身境时。逢境即缘。遇尘便执。触处惑起。无定分齐。故论说言。彼不限量。攀缘作意。然诸菩萨从初发心。恒于世界攀缘作意。修习唯识。慈愍众生。故经俱说三千界不减不增。
>
<
参见《金刚般若论会释》：
即唯识云。为执粗色是实有者。佛说极微。令其除折。正是此义。故细作方便即是极微。合粗世界极微为因故。又以慧折粗界为微。慧功用者。即唯识云。诸瑜伽师假想慧渐次除折。至不可折。假说极微。
>
<
参见《金刚般若论会释》：
不念方便者。不执因微为实为有。念者观察执著之义。此之极微佛虽假喻。恐有执者谓说实有。说非微尘。名为不念。又教菩萨寄喻观察不生执著。是慧巧能。故唯识云。非谓诸色实有。极微破其执也。
>
<
参见（宋元版）：
为破众生名身影像相故
参见（明版）：
为破众生身影像相故
>
<
参见《金刚般若论会释》：
为破众生身影像相者。前观破色蕴色身影像。通情非情不名众生。今破四蕴不通非情。故名众生。虽标五蕴众生之总称。即是但解四蕴之别名。于中世界者。显众生世。但以名身名为众生世者。意说世界通情非情。今说有情。非非有情。所以然者。前说极微观破色。即内外色皆在其中。今文更通说非有情界。观色者便成重踏。然有情义通色非色。唯取非色四蕴名身。名为有情世界。在此观破。即简内色。不在此中。不然成重繁之说。前说三千大千世界即粗色也。所有微尘即细色也。极微既多。明粗色而不实。即非微尘。明细色亦不实。破粗细皆已周毕乎。故知前说三千大千世界。虽亦已说四蕴众生世间。然犹未说观破四蕴。今明观破。故复牒中。是故单说四蕴名身。名众生世
>
<
参见《金刚般若论会释》：
不念名身方便者。然由色蕴有粗有细。前说世界所有微尘。即显粗色世界不真。复云说非微尘。方说细色亦不实。四蕴名身既无粗细。前说世界虽已总说。未明观破。今为观破。故经后文说非世界。不念方便虽无细因。是粗方便而可除破。名不念。而观四蕴现在不住。过去已灭。未来不生。亦非实有。起智功用。不执著。亦说名为不念名身方便义。此是经说即非世界也。此意但说。总破四蕴。性非实有。
>
<
参见（宋元版）：
彼名身影像相，不复说细作方便也。
参见（明版）：
彼影像相不复说细作方便也。
>
<
参见《金刚般若论会释》：
以无细四而成粗四。故论云。不复说细作方便也。是中文难。可应依此以求深妙理。
>
【佛言：「须菩提！于意云何？可以三十二大人相见如来不？」须菩提言：「不也！世尊！何以故？如来说三十二大人相，即是非相，是名三十二大人相。」】
<
参见《金刚般若论会释》：
第七为离不具福资粮故者。夫修正道。福慧双修。庄严论说福德智慧二资粮。菩萨善修无边际。于法思量善决已。速了意解如言义。故阙福德。非具资粮。
由有法执悭贪等故。不乐善友。不行供养。便不遇诸佛。阙福德之因。为离此障。故有下经。此说由痴悭等故。阙行福德因。
前卷说由慧悟无贪嗔等。故乐逢善友。亲近供养。行正行故。有下经文。故言为供养给侍如来。亦不相违。
此摄二行。初亲近善友即给侍如来。二供养诸佛即供养如来。亲近供养种诸善根。植福德故。
云何名为亲近善友。善戒经云。戒无穿缺。多闻修证。哀愍无畏。堪忍无倦。言词辨了。名善友相。求施利乐。于此正知有力有能。善权饶益不舍大悲。无偏无傥名为善友。所作不虚。威仪圆满。言行敦肃。无倦不嫉。俭畜随舍。谏举令忆。教授教戒。能为说法。是名善友。可为依信。具上三相。当称善友。况复如来。有病无病。爱敬供侍。翘问迎礼。修和敬业。四事什物不阙应时。诣承事问。问许无动。名为亲近。由此义故。经称给侍。
云何供养如来。有十供养。一现前二不现前。三现前不现前。四自。五他。六俱。七财敬。八广大。九无染。十正行供养。皆广如菩萨地前九供养。修福德因。第十一种修智因。为修福因。亲近供养如来之时。勿取诸相以为如来亲近供养。法身如来是真佛故。
>
【佛言：「须菩提！若有善男子善女人，以恒河沙等身命布施，若复有人，于此法门中，乃至受持四句偈等，为他人说，其福甚多无量阿僧祇。」尔时，须菩提闻说是经，深解义趣，涕泪悲泣，扪泪而白佛言：「希有！婆伽婆！希有！修伽陀！佛说如是甚深法门，我从昔来所得慧眼，未曾得闻如是法门。」「何以故？须菩提！佛说般若波罗蜜，即非般若波罗蜜。」「世尊！若复有人得闻是经，信心清净，则生实相，当知是人成就第一希有功德。世尊！是实相者，则是非相，是故如来说名实相实相。世尊！我今得闻如是法门，信解受持，不足为难。若当来世，其有众生得闻是法门，信解受持，是人则为第一希有。何以故？此人无我相、人相、众生相、寿者相。何以故？我相，即是非相；人相、众生相、寿者相，即是非相。何以故？离一切诸相，则名诸佛。」佛告须菩提：「如是，如是。若复有人得闻是经，不惊不怖不畏，当知是人甚为希有。何以故？须菩提！如来说第一波罗蜜，非第一波罗蜜。如来说第一波罗蜜者，彼无量诸佛亦说波罗蜜，是名第一波罗蜜。】
<
参见（宋元版）：
如此舍尔许自身，所有福不及此福。云何以一身著懈怠等故而为障碍
>
<
参见（宋元版）：
即于如是实想中，为离实想分别故
参见《金刚般若论会释》：
此论及能断真谛。皆言实想。罗什流支。皆言实相。实相则经之所诠。实想乃能证真智。诵者有异。
>
于未来正法灭时，尚有菩萨于此法门受持故，无人等取及法取，云何汝等于正法兴时，远离修行，不生惭愧也？
谓相生第一义等无自性故。
<
参见《金刚般若经赞述》：
更有别释，为三种无自性故应知，谓相生第一义等无自性故。解云：谓于遍计所执无体相故名不惊，于依他起无自然生性故名不怖，于圆成实中无彼所执人法故不畏也。
>
<
参见（宋元版）：
经言：「世尊！我于此法门，若分别若信解不为希有，若当来世其有众生，于此法门受持读诵为他解释，则为第一希有」如是等。
......
于中言，若分别若信解者，后句释前句也。
参见《金刚般若论会释》：
信解即分别。后句释前句。
>
<
参见《金刚般若论会释》：
此牒经无释中。既解受持之义。故摄即持。应言持者摄义。文传错写。
>
【「须菩提！如来说忍辱波罗蜜，即非忍辱波罗蜜。何以故？须菩提！如我昔为歌利王割截身体。我于尔时，无我相，无众生相，无人相，无寿者相，无相，亦非无相。何以故？须菩提！我于往昔节节支解时，若有我相、众生相、人相、寿者相，应生嗔恨。须菩提！又念过去于五百世，作忍辱仙人，于尔所世，无我相，无众生相，无人相，无寿者相。是故须菩提！菩萨应离一切相，发阿耨多罗三藐三菩提心。何以故？若心有住，则为非住。不应住色生心，不应住声香味触法生心，应生无所住心。是故佛说菩萨心不住色布施。须菩提！菩萨为利益一切众生，应如是布施。」须菩提言：「世尊！一切众生相，即非相。何以故？如来说一切众生，即非众生。」「须菩提！如来是真语者、实语者、如语者、不异语者。须菩提！如来所得法，所说法，无实无妄语。须菩提！譬如有人入闇，则无所见。若菩萨心住于事而行布施，亦复如是。须菩提！譬如人有目，夜分已尽，日光明照，见种种色。若菩萨不住于事行于布施，亦复如是。】
<
参见（宋元版）：
于中如所能忍，以何相生忍处？如忍差别显示，对治彼因缘故。
>
<
参见《金刚般若论会释》：
问意何者所知之真境而行能忍。能忍者即是无嗔勤慧之心。此无嗔等。如其所证法无我理境。而方能忍。境既无我。忍心亦何有我。故能忍无嗔等。修无我理。所知境也。此翻文略。但言能忍。应言何者如所证境而为能忍。谓法无我。前经之中羼提波罗蜜。方正显示能忍之体。
>
<
参见《金刚般若论会释》：
释相中初问后答。答有三句。
一他害不嗔为相。......
二于忍度生有想。故彼执著修习。三于非忍波罗蜜中。生空无相。拨无体故。不断不修。不欣不厌。不利不乐。弃后二忍。度谛察法忍。审慧为性。
>
<
参见《金刚般若论会释》：
后配经中。初问。后属。一无我想。二无相无有相也。三非无相等无空也。如次配前三相。于三境处生。名三忍相。故知以何相生忍处。
>
<
参见《金刚般若论会释》：
由执色等以为实有。便起希求追恋悭惜。于流转苦更增疲乏。觉心不生复增生死。为遮此故。次经文说不住色生心等。如前为愿净土中文义中说。
>
<
参见《金刚般若论会释》：
其罗什流支皆唯说不住六尘。无不住非六尘。能断之中。于六非六。皆令不住。其真谛及此论。但有不住于前五尘。无不住非五尘。其法非法中即出。故此论中不解不住于法。以可觉故。不住非法者。谓非法无我故。即显不住法者。不住法无我理中。不应住非法者。亦不住非是法无我理中。即显有法我。故名为非法。亦令不住执法有我。于非法我及法我。二皆不住故。
参见《金刚般若波罗蜜经（真谛译）》：
不应生住色心，不应生住声香味触心，不应生住法心，不应生住非法心，不应生有所住心。
参见《金刚能断般若波罗蜜经（笈多译）》：
不色住心发生应，不声香味触住心发生应，不法住、非无法住心发生应，无所住心发生应。
>
<
参见《金刚般若论会释》：
后释结文。为成就等者。上说不住色等非色等。及不住我无我令生其心。为成此义。应生无所住心。住空住有。皆不应故。释此所由云。若心有住。便是执著。非为真住真如理。住真如理中无所住故。发心亦应顺理无住。
>
<
参见《金刚般若论会释》：
释二无我中。由不能无众生相故。相违之时即生疲乏。由有人我。必有法我。二我既行。利益之时便为劳倦。故生疲乏。显二无我以破彼执。经言一切众生相即非相。依法无我。一切众生即非众生。显人无我。此中总说。
>
<
参见《金刚般若论会释》：
总说俗谛相语名真。别依俗谛修行。有所断烦恼相。有能断清净相语名实。于中实者。此有为行烦恼。此有为行清净。或依俗谛而修行了时。此行生烦恼。如为名利行。此行增烦恼。此行增清净。如舍名利行。故言实者。此行烦恼清净。
>
<
参见《金刚般若论会释》：
总说真谛语名如语。别说真谛修行。有所断烦恼。有能断清净。语名不异。或依真谛而修行时。此行生烦恼。如有住心施。此行增清净。如无住心施。
>
<
参见（宋元版）：
若为果报布施，便著于事而舍施，彼于异施欲乐苦受中不解出离，犹如入闇不知我何所趣。
参见《金刚般若论会释》：
别释文中有二。初释有相著果报施。后释无相不著事施。
初文复二。
初喻三施时。由著未来事。得当果时。不解出离。
彼喜乐欲乐亦尔下。后喻喻现在正行行施时心生执著。不解出离而希当果。
施者现在正行布施。其异施者。即施所得未来事果。与因异名异施。此当事果。是五欲乐。是三受中乐受舍受。施行得果故。非三中苦受。此舍乐受。即名苦受。前引经云。诸有所受皆苦故。故说欲乐名为苦受。或成欲具。假名欲乐。有漏皆行苦。亦名为苦受。所受苦故。
>
<
参见《金刚般若论会释》：
修施时行。于有相喜乐。当来欲乐亦尔。由有相行。行布施时。不知执著是颠倒故。不解出离。亦正得有相果时。不知颠倒。执著受用。不解出离。
>
<
参见《金刚般若论会释》：
后释无相不著事施中亦二。
初喻无相行布施时。未来果位得种智故。见种种物。
>
<
参见《金刚般若论会释》：
后却释前有住相施不解出离。当来欲乐苦受果故。
>
【「复次，须菩提！若有善男子善女人，能于此法门，受持读诵修行，则为如来以佛智慧，悉知是人，悉见是人，悉觉是人，皆得成就无量无边功德聚。须菩提！若有善男子善女人，初日分以恒河沙等身布施，中日分复以恒河沙等身布施，后日分复以恒河沙等身布施，如是舍恒河沙等无量身，如是百千万亿那由他劫以身布施。若复有人，闻此法门，信心不谤，其福胜彼无量阿僧祇，何况书写受持读诵修行，为人广说。须菩提！以要言之，是经有不可思议不可称量无边功德。此法门，如来为发大乘者说，为发最上乘者说。若有人能受持读诵修行此经，广为人说，如来悉知是人，悉见是人，皆成就不可思议不可称无有边无量功德聚。如是人等，则为荷担如来阿耨多罗三藐三菩提。何以故？须菩提！若乐小法者，则于此经，不能受持读诵修行，为人解说。若有我见众生见人见寿者见，于此法门，能受持读诵修行为人解说者，无有是处。须菩提！在在处处，若有此经，一切世间天人阿修罗所应供养。当知此处，则为是塔，皆应恭敬，作礼围绕，以诸华香而散其处。复次，须菩提！若善男子善女人，受持读诵此经，为人轻贱。何以故？是人先世罪业，应堕恶道。以今世人轻贱故，先世罪业则为消灭。当得阿耨多罗三藐三菩提。须菩提！我念过去无量阿僧祇阿僧祇劫，于然灯佛前，得值八千四亿那由他百千万诸佛，我皆亲承供养，无空过者。须菩提！如是无量诸佛，我皆亲承供养，无空过者。若复有人，于后世末世，能受持读诵修行此经，所得功德，我所供养诸佛功德，于彼百分不及一，千万亿分，乃至算数譬喻所不能及。须菩提！若有善男子善女人，于后世末世，有受持读诵修行此经，所得功德，若我具说者，或有人闻，心则狂乱，疑惑不信。须菩提！当知是法门不可思议，果报亦不可思议。」】
<
参见《金刚般若经赞述》：
谓有耽禅定，不肯听闻而修智慧，为阙少智资粮，今令受持读诵，发生智慧，故方得菩提，定是福门，故但能助道也。
就此之中文有其五，谓显示与法相应，有五种胜功德......
参见《金刚般若论会释》：
初标五劝除散乱障。次列五名。后配经释。标中三摩提者等持义。攀缘者作意义。对法论说。得定心者名得作意。此所除者即散乱障。法相应者。法谓经教。即下经文。与经相顺而修作意。能除乱障有五功德。自然发生殊胜修慧。以断愚痴。
>
<
参见（宋元版）：
如经：「受持读诵者，如来以佛智知彼，如来以佛眼见彼」等
>
<
参见（宋元版）：
受者习诵故，持者不忘故。
>
<
参见（宋元版）：
经言：「又此法门，如来为发最上乘者说，为发最胜乘者说」者
>
<
参见（宋元版）：
是等即为荷担我菩提者，谓肩负菩提重担故。
>
<
参见（宋元版）：
如经：「复次，须菩提，随所地分解说此修多罗处，常应供养，彼地分即为支提」等，于中「以华鬘烧香熏香涂香末香，衣盖幢幡」等，「供养恭敬礼拜右绕」，故名支提。
>
<
参见（宋元版）：
如经：「彼若为人轻贱，甚轻贱乃至当得菩提」等故
>
<
参见（宋元版）：
此毁辱事有无量门，为显示此故复言甚轻贱
>
<
参见《金刚般若论会释》：
前所说以此因缘出生无量阿僧祇下。重解前第二摄福德。
>
<
参见（宋元版）：
于中如经：「须菩提，我忆阿僧祇过阿僧祇劫前」如是等
>
即是福聚威力，以彼所有福聚远绝高胜故。
<
参见《金刚般若论会释》：
逢燃灯佛。释迦住在第八地初。故阿僧祇劫。过阿僧祇者。更过前故。
>
【尔时，须菩提白佛言：「世尊！云何菩萨发阿耨多罗三藐三菩提心？云何住？云何修行？云何降伏其心？」佛告须菩提：「菩萨发阿耨多罗三藐三菩提心者，当生如是心：我应灭度一切众生，令入无余涅槃界。如是灭度一切众生已，而无一众生实灭度者。何以故？须菩提！若菩萨有众生相、人相、寿者相，则非菩萨。何以故？须菩提！实无有法，名为菩萨发阿耨多罗三藐三菩提心者。】
作是念：我如是住，如是修行，如是降伏心，我灭度众生
<
参见《金刚般若论会释》：
释即非菩萨者。若起法执。即有我执取。现行我执。依彼起故。或法执时。复无现行我执取。由有随眠。名有我执
>
【「须菩提！于意云何？如来于然灯佛所，有法得阿耨多罗三藐三菩提不？」须菩提白佛言：「不也！世尊！如我解佛所说义，佛于然灯佛所，无有法得阿耨多罗三藐三菩提。」佛言：「如是，如是。须菩提！实无有法，如来于然灯佛所得阿耨多罗三藐三菩提。须菩提！若有法如来得阿耨多罗三藐三菩提者，然灯佛则不与我授记：『汝于来世，当得作佛，号释迦牟尼。』以实无有法，得阿耨多罗三藐三菩提，是故然灯佛与我授记，作如是言：『摩那婆！汝于来世，当得作佛，号释迦牟尼。』何以故？须菩提！言如来者，即实真如。须菩提！若有人言如来得阿耨多罗三藐三菩提者，是人不实语。须菩提！实无有法，佛得阿耨多罗三藐三菩提。须菩提！如来所得阿耨多罗三藐三菩提，于是中不实不妄语。是故如来说一切法皆是佛法。须菩提！所言一切法一切法者，即非一切法，是故名一切法。】
<
参见《金刚般若论会释》：
此中云。或言燃灯如来所于法不得正觉等者。此意难言。于佛燃灯时。行非上故。不得正觉。可说无能取。佛于今生自得正觉。岂是无有能取证行。今佛说言。非但今生唯无能取菩萨证行。亦无所取真实菩提。故显二取皆悉非有。
参见《金刚般若经赞述》：
既无有法可得，何有后自取也，故作此言名为不实。
>
<
参见《金刚般若论赞述》：
无著释云：不可如言而取，故不实；亦非离言以求，故不虚。凡夫言而虚妄，故不实；诸佛说而可依，故不虚。凡夫言不得，故不实；寄佛语而可诠，故不虚也。若离言而有求，即菩提无因，名为不实；要因闻教方得证，故菩提有因，名为不虚。若如言而取著，生死无出！故不可如言，即称法；必因言，方契真也。但顺佛言而修，后证会时自悟。
>
「如」者遍一切法故，此是其义
<
参见（宋元版）：
如者遍一切法故，此是其义
>
【「须菩提！譬如有人，其身妙大。」须菩提言：「世尊！如来说人身妙大，则非大身，是故如来说名大身。」佛言：「须菩提！菩萨亦如是。若作是言：『我当灭度无量众生。』则非菩萨。」佛言：「须菩提！于意云何？颇有实法名为菩萨不？」须菩提言：「不也！世尊！实无有法名为菩萨。」「是故佛说一切法，无我无众生无人无寿者。】
<
参见《金刚般若论会释》：
净心地名有通有别。依庄严论。唯判于初地。名净心地。从初得处为名。若依天亲菩提摄论。有两释。若以四人分十地。则唯初地名清净定行人。二地至六地名有相行人。七地名无相行人。八九十地名无功用行人。若通则从初地乃至十地。总名清净定行地。此中说入净心地人得二种智。据通说也。离慢亦通十地说故。
>
若得智已，得生如来家，得决定绍佛种，此为摄种性智
若于此家长夜愿生，既得生已，便得彼身，是名妙身
<
参见《金刚般若论会释》：
次解平等智。由证平等真法界故。离我我所。化众生时。于自他身。得五种平等心。能摄一切众生身。总为自大身一。故名平等智。大庄严论亦说。入净心地得五种平等。与此名有同异。其义不殊也。
此初粗恶平等者。是我我所执。是障根本果。苦同生故名粗恶。由离此故。得平等名。庄严论第一名无我平等。
第二法无我平等。谓出观度生。但见自他五蕴之法。皆如幻化。名法无我。庄严第二名有苦平等。彼自释云。谓于自他所有苦法。无差别故。意云。由无我所分别相。见彼有苦法时。与自身空有苦法平等。名法无我平等。自他苦法名为法故。
第三断相应平等。谓永断他苦。与断自苦。心相应故。庄严第三。名所作平等。彼自释云。谓于自他作断苦事。无差别故。
第四无悕望心相应平等。谓断他苦。与他乐时。不望其报。与断自苦与自乐不望报心相应。故名平等。后论第四名不望平等。后自释云。谓于自他拔苦与乐。不求报心。无差别故（此前四平等总当摄论资粮不足中得一切众生心平等也）。
第五一切菩萨证道平等。如诸菩萨。证平等法界。于自他身。得平等心。我亦同得。彼第五名同得平等。彼自释云。如诸菩萨所得。我得亦尔。无差别故（此当摄论得一切菩萨心平等。摄论更有得一切诸佛心平等。略不说体）。
>
摄一切众生大身故
<
参见《金刚般若论会释》：
次第二释善现安立第一义中。初标其经。次解其义。此有二意。一为破前摄他为自大身执。若以平等心。总摄自他。为一身。非自非他。亦非自身。故论云。于彼身安立非自非他等。二为破寻二身名起执故。双安立二身为第一义。故论云。此于妙身等中。安立第一义。如是等。
>
<
参见《金刚般若论会释》：
为显示此故者。谓显次前实无有法名为菩萨故。佛世尊自引前说。以成今义。已观魏本。似须菩提引佛先语。熟寻余本。皆是佛言。能断为正。将此为本。
>
【「须菩提！若菩萨作是言：『我庄严佛国土。』是不名菩萨。何以故？如来说庄严佛土庄严佛土者，即非庄严，是名庄严佛国土。须菩提！若菩萨通达无我、无我法者，如来说名真是菩萨菩萨。】
<
参见（宋元版）：
经言：「须菩提若菩萨作是言，我当成就庄严国土，则非菩萨」
>
<
参见（宋元版）：
若言我成就，即为人我取
>
<
参见（宋元版）：
庄严国土者，是法我取
>
【「须菩提！于意云何？如来有肉眼不？」须菩提言：「如是，世尊！如来有肉眼。」佛言：「须菩提！于意云何？如来有天眼不？」须菩提言：「如是，世尊！如来有天眼。」佛言：「须菩提！于意云何？如来有慧眼不？」须菩提言：「如是，世尊！如来有慧眼。」佛言：「须菩提！于意云何？如来有法眼不？」须菩提言：「如是，世尊！如来有法眼。」佛言：「须菩提！于意云何？如来有佛眼不？」须菩提言：「如是，世尊！如来有佛眼。」佛言：「须菩提！于意云何？如恒河中所有沙，佛说是沙不？」须菩提言：「如是，世尊！如来说是沙。」佛言：「须菩提！于意云何？如一恒河中所有沙，有如是等恒河，是诸恒河所有沙数佛世界，如是世界，宁为多不？」须菩提言：「彼世界甚多，世尊！」佛言：「须菩提！尔所世界中，所有众生，若干种心住，如来悉知。何以故？如来说诸心住，皆为非心住，是名为心住。何以故？须菩提！过去心不可得，现在心不可得，未来心不可得。】
<
参见《金刚般若论会释》：
为令知佛见净胜故。说有五种眼。非唯一慧眼。云何胜者。说有前四。显同有中胜。说有佛眼。于二乘菩萨慧眼中。佛眼显独有故胜。
谓说有肉眼。显于一切肉眼中胜。说有天眼。显于一切修得中胜。说有慧眼。显于二乘菩萨慧眼中胜。凡夫无慧眼故。说有法眼。显于菩萨中胜。二乘无法眼故。此上四种明佛见彼所见。能胜彼所见。故同有胜。
说有佛眼。显佛独有。一切种智能见一切所不见法。
>
<
参见（明版）：
法界（编者注：「界」一本作「果」）
参见（宋元版）：
法果
参见《金刚般若经赞述》：
法果
>
<
参见《金刚般若经赞述》：
色摄复有二种，谓法果、修果，此为五眼粗境界故，是初色摄。
解云肉天二眼，色根为性，谓净色四大所造，或异熟长养，说名肉眼，此谓法果也。此通余界及四禅，若修禅除拥而得者，此谓修果也。唯四禅地有，谓于诸色内外两边里表上下皆悉能见也。
>
<
参见《金刚般若经赞述》：
无著云：上来为应知中证故，安立见；为教彼彼众生寂静心故，安立智者。谓以肉、天眼为其前导故，而起慧、法眼观理知机，为他说法故也。前说为见净者，显证故
>
共欲心
离欲心
<
参见《金刚般若经赞述》：
今说为智净者，显教授故。谓众生中若有贪心无贪心等，如来悉观知而教授之，令舍染进善也。
>
<
参见《金刚般若论会释》：
次释同是一住处故。于智净中。安立所知心非心。类前见净中说有能见。五眼亦非眼。理亦得成。
>
【「须菩提！于意云何？若有人以满三千大千世界七宝持用布施，是善男子善女人，以是因缘，得福多不？」须菩提言：「如是！世尊！此人以是因缘，得福甚多。」佛言：「如是如是，须菩提！彼善男子善女人，以是因缘，得福德聚多。须菩提！若福德聚有实，如来则不说福德聚福德聚。】
【「须菩提！于意云何？佛可以具足色身见不？」须菩提言：「不也！世尊！如来不应以色身见。何以故？如来说具足色身，即非具足色身，是故如来说名具足色身。」佛言：「须菩提！于意云何？如来可以具足诸相见不？」须菩提言：「不也！世尊！如来不应以具足诸相见。何以故？如来说诸相具足，即非具足，是故如来说名诸相具足。」】
【佛言：「须菩提！于意云何？汝谓如来作是念：我当有所说法耶？须菩提！莫作是念。何以故？若人言如来有所说法，则为谤佛，不能解我所说故。何以故？须菩提！如来说法说法者，无法可说，是名说法。」】
【尔时，慧命须菩提白佛言：「世尊！颇有众生，于未来世，闻说是法，生信心不？」佛言：「须菩提！彼非众生，非不众生。何以故？须菩提！众生众生者，如来说非众生，是名众生。」】
<
参见《金刚般若经赞述》：
问意云：如来在世，慈悲平等为众生说，有能听闻而起思念，如理作意，如法修行，法随法行，当得成佛。如来灭后，后五百岁，诸恶众生，闻说此经之时，有能生信，起于思念，如佛在世时不？佛答言有，为显有众生能思念故，名为念处。
>
<
参见《金刚般若论会释》：
又论次解信佛法人云。是人则为第一希有者。显示说第一义。是不共及相应。此解意云。今欲信佛语人能利益信佛说彼非众生。此约第一义显不共义。信说非不众生。此约俗谛显相应义。此人难及。故言第一希有。
>
此文如前说。
【佛言：「须菩提！于意云何？如来得阿耨多罗三藐三菩提耶？」须菩提言：「不也！世尊！世尊，无有少法如来得阿耨多罗三藐三菩提。」佛言：「如是如是，须菩提！我于阿耨多罗三藐三菩提，乃至无有少法可得，是名阿耨多罗三藐三菩提。复次，须菩提！是法平等，无有高下，是名阿耨多罗三藐三菩提。以无众生无人无寿者，得平等阿耨多罗三藐三菩提，修一切善法得阿耨多罗三藐三菩提。须菩提！所言善法善法者，如来说非善法，是名善法。】
<
参见《金刚般若论会释》：
初约果明佛菩提有无上义。即是所标菩提也。
>
<
参见（宋元版）：
经言：「微尘许法不可得不可有」者
>
<
参见《金刚般若论会释》：
释义中菩提自相故者。明佛得菩提时虽得诸法实相而不分别见有得。此解经中不可得菩提。自相不得故。
>
<
参见《金刚般若论会释》：
解脱相故者。亦不见有菩提实体。此释不可有也。离障解脱所有相体不可得故。
>
<
参见《金刚般若论会释》：
经名菩提。以通二乘及因果。故论名佛陀唯在佛果。
>
<
参见《金刚般若论会释》：
次一切善法下约因释佛菩提有无上觉义。即是所标菩提道也。
>
【「须菩提！三千大千世界中，所有诸须弥山王，如是等七宝聚，有人持用布施，若人以此般若波罗蜜经，乃至四句偈等，受持读诵，为他人说，于前福德，百分不及一，千分不及一，百千万分不及一，歌罗分不及一，数分不及一，优波尼沙陀分不及一，乃至算数譬喻所不能及。须菩提！于意云何？汝谓如来作是念，我度众生耶？须菩提！莫作是见。何以故？实无有众生如来度者。」佛言：「须菩提！若有实众生如来度者，如来则有我人众生寿者相。须菩提！如来说有我者，则非有我，而毛道凡夫生者以为有我。须菩提！毛道凡夫生者，如来说名非生，是故言毛道凡夫生。】
<
参见《金刚般若论会释》：
此先成前实无众生如来度者言。佛尚如所证而知故。虽度众生。不见有实众生可度。
>
<
参见《金刚般若论会释》：
此始依经反释。若谓佛见有众生可度。佛应还同凡夫。不如尔涅槃而知。若信佛如来如尔涅槃而知不同凡夫。亦须信佛不见有众生可度故。无我度他想。
>
<
参见《金刚般若论会释》：
什魏二本似破说我。依余经本及此论。皆云如来说我取者即非我取。
>
<
参见《能断金刚般若波罗蜜多经》（玄奘译）：
善现！我等执者，如来说为非执，故名我等执，而诸愚夫异生强有此执。
参见《金刚能断般若波罗蜜经》（笈多译）：
我取、我取者，善实！非取，此如来说，彼小儿凡夫生取。
>
<
参见《金刚般若论会释》：
言凡夫二乘愚痴如婴孩小儿。不知我本体空。闻佛说凡夫有我想。即寻其名。执有我想。为破此执。故言即非。
>
<
参见《金刚般若论会释》：
次下第三又破说凡夫疑。若佛无我等想。亦应无凡圣想。何故佛说有我想者名凡夫耶。故佛破云。即非凡夫。此经既以破执为宗。恐诸学者寻名起疑。故佛随说。即遂破之。此论但牒出经而不标解。
>
【「须菩提！于意云何？可以相成就得见如来不？」须菩提言：「如我解如来所说义，不以相成就得见如来。」佛言：「如是如是！须菩提！不以相成就得见如来。」佛言：「须菩提！若以相成就观如来者，转轮圣王应是如来，是故非以相成就得见如来。」尔时，世尊而说偈言：「若以色见我，以音声求我，是人行邪道，不能见如来。彼如来妙体，即法身诸佛，法体不可见，彼识不能知。须菩提！于意云何？如来可以相成就得阿耨多罗三藐三菩提耶？须菩提！莫作是念：如来以相成就得阿耨多罗三藐三菩提。】
<
参见《金刚般若论会释》：
解初偈中。上半显如何不应见。下半显不可见故。
今言若以色见我者。此举凡夫二乘以相好色身相观佛。以音声求我者。此举凡夫二乘以佛色身八种妙声及六十种庄严音声相观佛。
......
何故初解名如何不应见者。言如彼所取色声相。但见色声虚妄相。不应以此觉见佛真如法身。何故取佛色声相。不见佛法身故。下半明不可见故。言取相心不可见佛无相法身。
>
<
参见（宋元版）：
定名为静，以得禅者说名寂静者故。
参见《金刚般若论会释》：
论释行邪道。名行邪静。以得禅者。说名寂静者故。寂静是定名。言取佛色声相观佛。是行取相耶定。不可以此见佛法身。故言不能见如来。
>
<
参见（宋元版）：
又复禅名思惟修故。于中思者意所摄，修者识所摄，言寂静者即说意及识，此世谛所摄应知。
参见《金刚般若论会释》：
又约禅定别名。释耶定义。禅定亦名思惟修。思者意所摄。意以思量为义。欲入定时。先意思量定境故。正在定时名修。定中境相。是定识变还。为定识所取。前耶定是世俗谛。意及识摄。非是菩萨无分别智。不能以此见佛法身故。言不能见如来。
>
谓初分次分
<
参见《金刚般若论会释》：
次解第二偈。显示如彼不应见及不可见因缘。上半是初分。显如彼不应见。言如彼如来法身。如来妙体不应以凡夫二乘取相粗识所见。故言彼如来妙体即法身诸佛。唐本文别。什本阙此后偈。真谛及此论初句皆云。以法应见佛。此顺西方倒语。若顺此方语。应以法见佛。论释法者。真如义也。何故但教以真如法观佛故。次经云导师法为身。言佛导师唯法为身故。但应以真如法观佛。
>
<
参见《金刚般若论会释》：
次释不可见因缘。即下二句。法体不可见。显佛法身非凡夫二乘粗识所缘。彼识不能知。显凡夫二乘粗识。非见法身因故。此两句名不见因缘。论重释云。复何因缘故不可见等者。文易解也。非见实不能知故。若不证见实际。必不知也。
>
<
参见《金刚般若论会释》：
依前卷论。为破二疑。一破疑佛诸相即是菩提故。上论释此问。明相具足体非菩提。二破疑佛为太子时先具诸相为因始得菩提。故上论云。亦不以诸相为因得菩提。前意可解。故此不举。上论释不以相为因云。以相是色性故。菩提正觉智即五分法身为慧身。是由修得。此正觉智故。证真如法身。始得菩提。诸相是色性。不能正觉诸法。故知诸相非菩提。亦不以诸相为因得菩提。
>
【「须菩提！汝若作是念，菩萨发阿耨多罗三藐三菩提心者，说诸法断灭相。须菩提！莫作是念。何以故？菩萨发阿耨多罗三藐三菩提心，说诸法断灭相，何以故？菩萨摩诃萨发阿耨多罗三藐三菩提心者，于法不说断灭相故。须菩提！若善男子善女人，以满恒河沙等世界七宝，持用布施。若有菩萨，知一切法无我，得无生法忍。此功德胜前所得福德。须菩提！以诸菩萨不取福德故。」须菩提白佛言：「世尊！菩萨不取福德？」佛言：「须菩提！菩萨受福德，不取福德，是故菩萨取福德。】
<
参见《金刚般若论会释》：
如所住法而通达者。谓能通达所住涅槃无定实法而可住也。不断生死。影像法者。显生死幻化犹如影像。又是识变之影像相。教诸菩萨不于涅槃而有住著。故留烦恼。助愿受生。住在生死影像法内。故名不断。由得涅槃。虽居生死。而能自在行利益事。不同二乘一向寂静。由此显示不住涅槃。
>
<
参见（宋元版）：
经言：「须菩提！若善男子、善女人」乃至「是故菩萨取福德」等。
>
<
参见《金刚般若论会释》：
正释经中以其三义。明佛不住生死。
一明佛达生死空。无生死法我执故。不见有生死可住不受生死苦。即是本性无生忍。......
二明佛身非惑业所生故不受生死苦。即惑苦无生忍也。由证真如。惑苦灭故。
三明佛无取福不住生死因故。无生死苦果可住。即自然无生忍也。即从因生非自然故。
义虽有三。而文但有二。
初合明佛无我无生故不受生死苦。......
自下义第三。文第二。明佛无取福住生死因故。不受生死苦。于中有三。初转约教菩萨不取福德。显佛无取福住生死因。次善现问。后如来释。
>
<
参见《金刚般若论会释》：
论次教解无我意云由佛达生死法空。无生死我执故。不见有生死可住。故言无我。解无生意云。佛身化现。非惑业所生。故言无生。故双结云。名无我者无生者。
>
<
参见《金刚般若论会释》：
次问答显问意云。此中以大施多福。比显不及菩萨信解无我无生福多。云何显佛不受生死苦。答意云。诸凡夫以取相心。修施戒等。有漏之福。尚于人天受乐报。无诸苦恼。何况菩萨通达无我无生。无相心修自利利他。福胜彼无量无边。而反受生死苦。菩萨分证无我。尚不受生死苦。况佛具证二无我。身又非惑业所生。何乃翻有受生死苦。故知佛处生死而不染。如影之在水火也。
>
<
参见《金刚般若论会释》：
真谛及唐本皆别云菩萨不摄应受福聚。前卷论举此文。亦云菩萨于福聚不应受不应取。彼又释云。受者说有故。取者修彼道故。谓修福时。说不福体可受。又执福德能取善道果。以此心修福。是住生死因。今教菩萨修福时不见有福体可受。亦不见福业能取善报。故于福体及果中。皆不应著。故名不受不取福聚。
>
<
参见《金刚般若论会释》：
次解善现问。以世尊于余处说应受福聚故者。谓上诸处说修经福无量无边。何故此中反教菩萨不受不取福德耶。
>
<
参见（宋元版）：
经言：「世尊言：受福聚，不取福聚是名受福，而不取」者
>
【「须菩提！若有人言：如来若去若来若住若坐若卧，是人不解我所说义。何以故？如来者，无所至去，无所从来，故名如来。】
<
参见《金刚般若论会释》：
自下大文第六。论名行住净。此中明佛三业。行住皆无染故名净。何故有此文者。为释伏疑成前不住生死义。凡夫二乘见佛三业行住不异众人。何能受生而不染故。次明佛示有行住异无所染。依论判住为三。初名威仪行住净。明佛身业现行住而非行住。次名色观自在行住净。明佛意业于破名色观中自在行住。若菩萨以满无量下第三名不染行住净。此中有说法不染。显佛语业行住有流转不染。明佛于一切有为法。中行住净故。论总名行住净。
>
<
参见《金刚般若论会释》：
若有人言。如来等者。此举凡夫二乘疑执。见佛身现行住等相。谓同凡夫实有行住坐卧。或化身成道名来。入灭称去。是人不解者。约上释如来名以遮外执。明佛证如成佛。如佛中实无行住坐卧。若人执佛有来。去坐卧。彼不解我前释如来义。次征意云。何故不解。释云。上明如来。即是真如。无前际故。无所从来。无后际故无所至去。无中际故亦无住处。住处亦不可得。何况坐卧而可得。故大品经中。萨陀波论菩萨问昙无竭菩萨。诸佛从何处来。去至何处。昙无竭答。诸佛无所从来。亦无所去。何以故。诸法如无动相。诸法如即是佛。如中非但无去相。亦无来相。佛以众人多缘来去相执故。约如来名。明佛无所至去无所从来故名如来。此则显佛身四威仪似行住而非行住净。
>
【「须菩提！若善男子善女人，以三千大千世界微尘。复以尔许微尘世界，碎为微尘阿僧祇。须菩提！于意云何？是微尘众，宁为多不？」须菩提言：「彼微尘众甚多！世尊！何以故？若是微尘众实有者，佛则不说是微尘众。何以故？佛说微尘众，则非微尘众，是故佛说微尘众。世尊！如来所说三千大千世界，则非世界，是故佛说三千大千世界。何以故？若世界实有者，则是一合相。如来说一合相，则非一合相，是故佛说一合相。」佛言：「须菩提！一合相者，则是不可说，但凡夫之人，贪著其事。何以故？须菩提！若人如是言：佛说我见人见众生见寿者见。须菩提！于意云何？是人所说，为正语不？」须菩提言：「不也！世尊！何以故？世尊！如来说我见人见众生见寿者见，即非我见人见众生见寿者见，是名我见人见众生见寿者见。」「须菩提！菩萨发阿耨多罗三藐三菩提心者，于一切法，应如是知，如是见，如是信，如是不住法相。何以故？须菩提！所言法相法相者，如来说即非法相，是名法相。】
<
参见《金刚般若论会释》：
答微尘多。还有二义。一述世尊显尘多。意成前细作方便。故论判此甚多之言。答是细作方便。此是善现述佛细作方便。非自说也。二佛问尘多。意欲破尘为非微尘生后无所见方便。有此两意。故答尘多。
>
<
参见（宋元版）：
经言：「世尊若微尘聚有者，世尊则不说微尘聚」等。是为无所见方便
>
<
参见（宋元版）：
若微尘聚第一义中是有者，世尊则不说非聚
>
<
参见（宋元版）：
世尊说微尘聚非聚，是名微尘聚者
>
<
参见《金刚般若论会释》：
佛问尘多不。言明微尘体空。若不尔。破色身为多尘。凡夫二乘皆自知是多尘。何须问尘多不。故知此问是无所见方便。
>
<
参见《金刚般若经赞述》：
初明破色身方便，次明破名身方便。前中初，明细末方便，次明无所见方便。
>
<
参见《金刚般若论会释》：
自下大文第二。合破名色身。通能所取无相无生破能取心。令不生。故名无生。文中有三。初依前重征。若世界下第二指出执体。如来说下第三正破。今言何以故者。乘前起责。何故前说微尘即非尘微世界即非世界。次第二覆释亦是指出执体。言若执微尘及名身界为实有。皆是妄想中一合妄想。故论释云。于中为并说若世界若微尘界。此二皆是一合妄想。何故不举色身一合相者。色身破相粗相易知。界尘破相细而难知故重破之。若执此二为实有。此是二种一合妄想。非相字也。故新本云名一合执。真谛本名聚一执。即是中边论八分别内聚中。执一分别。亦是地持八妄想中。积聚妄想。
......
善现知名身聚及微尘聚以多物合成。前虽异破为无。恐初学人犹起一执。故重指云。若执名身界。及尘界为实有。即是二种一合相故。论名二种搏取。谓一搏取及差别搏取。搏是一合。取是执相。然世界是名身界。不可破一为多故。但是一搏取。微尘是色身中差别故。执微尘有者。是差别搏取故。论云。以取微尘聚集故。
>
<
参见（宋元版）：
于中为并说
>
<
参见《金刚般若论会释》：
先以闻思修慧。推我见体本空。不起诸见分别。始得入相应三昧。故云即此观察为入方便。
>
<
参见（宋元版）：
此显示何人无分别
>
<
参见《金刚般若论会释》：
于一切法者。显示何法不分别。言于一切法皆不分别。非但我见等
>
<
参见《金刚般若论会释》：
知见信解者。经有三。论判为二。谓定慧学即心智也。于修二时。无漏戒俱亦为戒学。无别修位。故略不说。若尔云何成知见信解三句。论云。于无分别中知见胜解。意言修无分别时。定慧别修为二。合修入观为一。故有三句。
>
<
参见《金刚般若论会释》：
初言应如是知者。此教修定时应知诸法非法。论言若智。是修无分别人智。依止奢摩他。是修定时名止品也。言修无分别人。若修诸定及依定。起天眼等。观诸时法。应知定心定境及所知法皆非法。如前我见非见。故言应如是知。
>
<
参见《金刚般若论会释》：
应如是见者。论云。依止毗钵舍那。观通理事。言菩萨若以智慧观诸法时。亦应明见诸法非法。如前我见非见。前故言应如是。以慧观法。明了不同定智。故名为见。
>
<
参见《金刚般若论会释》：
应如是信解者。双持定慧二心。正入真观时解故。论云。此二依止三摩提故胜解。尔时正解诸法。非法此是证信时解。故经名信解。论胜前知见时解。故名胜解。故无性摄论云。谓于法界。内证相应。而起胜解。云何胜解。论云。以三摩提自在故。此据入真观时离取相转。故名自在。胜前取相解。故名胜解。又云解内攀缘影像彼名胜解。此据入俗观时。解识内法如影像等故。名胜解
>
【「须菩提！若有菩萨摩诃萨以满无量阿僧祇世界七宝，持用布施。若有善男子善女人，发菩萨心者，于此般若波罗蜜经，乃至四句偈等，受持读诵，为他人说，其福德胜彼无量阿僧祇。云何为人演说而不名说，是名为说。」尔时，世尊而说偈言：「一切有为法，如星翳灯幻，露泡梦电云，应作如是观」】
<
参见《金刚般若论会释》：
观能说所说体空。虽恒演说。如不演说。
>
<
参见《金刚般若论会释》：
以名利心说。则虽恒说。如不演说。
>
<
参见《金刚般若论会释》：
前总说佛不住生死。由达法无我。此中别说九种观行。显于流转不染。即是成前不住生死义。又释前虽说佛不见有生死可住。何妨生死是有故。此观佛九种。生死法皆虚妄。如星翳等故。佛虽处生死。生死不能染污。是名流转不染。
>
若有受皆是苦，以三苦故，随有应知，彼苦生故，是苦苦；破灭故，是坏苦；不相离故，是行苦。复于第四禅及无色中，立不苦不乐受，以胜故。
【佛说是经已，长老须菩提，及诸比丘比丘尼、优婆塞优婆夷、菩萨摩诃萨、一切世间天人阿修罗乾闼婆等，闻佛所说，皆大欢喜，信受奉行。】
<
参见（宋元版）：
若闻如是义　　于大乘无觉
我念过有石　　究竟无因故
下人于此深大法　　不能觉知及信向
世间众人多如此　　是以此法成荒废
>